"Ўзбекистондаги Интернет тараққиёти иллюзия"\nОлмаотада ўтган интернет форумда ўзбекистонлик экспертлар ҳам иштирок этишди.\nОлмаотада ўтган навбатдаги интернет форумда Ўзбекистон Интернет душмани бўлиб қолаётгани яна бир бор қайд этилди.\nОлмаотада 18-19 май кунлари “Марказий Осиёдаги интернет тараққиёти” форуми бўлиб ўтди. Мазкур форум учинчи йил ўтказилмоқда.\nФорумда Ўзбекистон, Қирғизистон, Тожикистон, Қозоғистон, Грузия, Литва ва Украина давлатларидан иштирокчилар қатнашди. Мазкур тадбирдан мақсад минтақада интернет тараққиёти муаммоларини муҳокама қилиш ва баҳолашдир.\nФорумда интернет билан боғлиқ муаммолар ва уларнинг ечимлари, ғоялар, лойиҳалар ҳақида фикрлар билдирилди. Марказий Осиёнинг 4 давлатидан иштирок этган миллий ҳисоботчилар ва экспертлар ўз давлатларида интернет ривожланиши ҳақида маълумотларни тақдим этдилар.\nЎзбек журналистлари: Ўзбекистонда Интернет фойдаланувчилар таъқибдан қўрқади\nФорумда иштирок этган ўзбекистонлик эркин журналист Сергей Наумов Ўзбекистондаги ахборот веб лойиҳалари ҳақида гапирди. Унинг фикрича, бир қарашда Ўзбекистонда ахборот сайтлари сони кўпайиб, тараққиёт жараёни бораётгани кузатилади. “Лекин,-дейди мустақил журналист,- бу ривожланиш фақат иллюзиядан иборатдир”.\n-Ўзбекистонда веб лойиҳалар ҳақида ташвишланишга ҳожат йўқ. Улар бир-бирини такрорлаб, ўз-ўзидан туғилиб кўпаяверади. Бу веб лойиҳаларга ёш кадрлар келаяптими? Бу саволга жавоб менда йўқ. Ўзбекистон олийгоҳларини ҳар йили 150 нафар ёш журналист тамомлайди. Агар шу кадрларнинг 15 фоизи ўзбек веб лойиҳаларида ишласа, бу соҳада мутахасислар етишмаслиги муаммоси ҳал бўлар эди.\nСўнгги икки йил ичида олийгоҳларни битирган журналистлардан фақат биттаси - Елена Бондар мустақил интернет нашрлари билан ҳамкорлик қилмоқда, холос,- деди Сергей Наумов.\nТошкентлик журналист Василий Марков эса Ўзбекистон бир неча йилдан бери “интернет душмани” бўлган давлатлар рўйхатидан тушмай келаётганини, интернет эркинлиги Ўзбекистонда сўнгги йилларда қаттиқ бўғилаётганини айтиб ўтди.\nБухоролик журналист Гуласал Камолова айни пайтда ўзбекистонликлар ижтимоий тармоқларда фаоллашаётган бўлса-да, ички цензура бу тармоқларда фикр алмашишга тўсқин бўлаётгани ҳақида фикр билдирди.\n- Ўзбекистонда ижтимоий тармоқларга бўлган интилиш сўнгги пайтда ортиб бормоқда. Бироқ бу дегани ижтимоий тармоқларда мустақил фикр билдирувчи фойдаланувчилар кўпайди дегани эмас. Ўзбекистон ҳуқуқ тартибот идоралари ходимлари томонидан бўлиши мумкин бўлган таъқиб айни пайтда фикр билдирувчилар сафини кенгайишига ички цензура сифатида ҳалақит бермоқда,-деди Гуласал Камолова.\nОлмаотада Интернет форум учинчи бор ўтказилмоқда. Бироқ форум иштирокчилари интернет тўсиқлари билан боғлиқ муаммолар Марказий Осиёда ўз ечимини ҳали топмаганини айтмоқдалар. Шу билан бирга, Марказий Осиё давлатларида интернет ривожланиши ҳам секин кетаётганлигини айтиб ўтилди.\nЎзбек расмийлари: Ўзбекистонда интернет фойдаланувчилари сони 8 миллионга етди\nЎзбекистон алоқа ва ахборот агентлиги 2011 йил дастлабки тўққиз ойи якунларига бағишланган мажлисда ўзбекистонлик Интернет фойдаланувчилар сони 7,9 миллионга етгани маълум қилди. Бу 2010 йилдан бери глобал тармоққа чиқаётган ўзбекистонликлар сони ярим миллионга кўпайганини англатади.\nИнтернетга уланиш хизматларини кўрсатувчи корхоналар ҳам 2010 йилда 934 бўлган бўлса, бугунга келиб 939, Интерент-кафелар сони эса 985 дан 1032 га чиққан.\nҚарийб 8 миллион фойдаланувчиларнинг ярмидан кўпи – 4,3 миллиони Интернетга мобил телефонлардан кираётгани айтилмоқда.\nБаъзи ҳисоб-китобларга кўра, Facebook ижтимоий тармоғида бугун 90 мингга яқин ўзбекистонлик фойдаланади. Жаҳон бўйлаб Facebook шинавандалари сони 900 миллионга яқинлашган.\nTwitter нинг 250 миллионга яқин фойдаланувчиси ичида атиги 1000-2000 атрофида ўзбеклар борлиги айтилади


1916 йил Псков вилоятида таваллуд топган. Миллати рус. Андижон ҳарбий комиссияриати томонидан армияга чақирилган. Лейтенант, 326-готанк полкаси Т-34 танкаси командири. Қизил юлдуз ордени билан тақдирланган. Кўрсатган жасорат ва қаҳрамонликлари учун Юқори Совет Иттифоқ Президиуми буйруғи билан 1945 йил 24 март катта лейтенант Александр Иванович Волков вафотидан сўнг Совет Иттифоқ Қаҳрамони унвони билан тақдирланган.\n1913 йил Куйбишев вилояти Сизрани шаҳрида таваллуд топган. Миллати рус. 1935 йилда Денов ҳарбий комиссияриати томонидан чақирилган. Катта лейтенант, мина взводи командири. Қизил юлдуз ва “Жасорат учун” медаллари билан тақдирланган. Днепр жангидаги кўрсатган қаҳрамонликари учун, Юқори Совет Иттифоқ Президиуми буйруғи билан 1945 йил 24 март катта лейтенант Михаил Ермолаевич Волков Совет Иттифоқ Қаҳрамони унвони билан тақдирланган.\n1913 йилда таваллуд топган. Самарқанд ҳарбий комиссияриати томонидат Совет Армиясига чақириган. Капитан, 1853- танкка қарши ўқотиш артиллерия полкаси командири ўринбосари. Руминия майдонидаги жангда кўрсатган қаҳрамонлиги учун, Юқори Совет Иттифоқ Президиуми буйруғи билан 1945 йил 24 март капитан Николай Федорович Волков вафотидан сўнг Совет Иттифоқ Қаҳрамони унвони билан тақдирланган.\n1924 йилда Одесса шаҳрида таваллуд топган. Милати еврей. Тошкент ҳарбий комиссияриати томонидан армияга чақирилган. Кичик сержант, 69-механизалаштирилган бригада 1-ўқчи батальони бўлими командири. Днепр ишғоли ва 214,9 баландлигини олганлиги учун, Юқори Совет Иттифоқ Президиуми буйруғи билан 1943 йил 17 ноябрь кичик сержант Гельферг Семен Григорьевич вафотидан сўнг Совет Иттифоқ Қаҳрамони унвони билан тақдирланган.\n1902 йил Симферополь шаҳрида таваллуд топган. Миллати рус. Генерал-майор, 112-ўқчи дивизияси командири. Кўрсатган жасорат ва қаҳрамонликлари учун Юқори Совет Иттифоқ Президиуми буйруғи билан 1945 йил 6 апрелида генерал-майор Гладков Александр Васильевич Совет Иттифоқ Қаҳрамони унвони билан тақдирланган.\n1919 йил Бузулук шаҳрида таваллуд топган. Урушгача Тошкент шаҳрида истиқомат қилган. Лейтенант, 62-танк бригадаси батальони командири. Қизил байроқ ва Ватан уруши II даражали орденлари билан тақдирланган. Берлинни қўлга киритишдаги қаҳрамонликлари учун, Юқори Совет Иттифоқ Президиуми буйруғи билан 1945 йил 31 майида лейтенант Гниломедов Иван Андреевич Совет Иттифоқ Қаҳрамони унвони билан тақдирланган.\n1923 йил Тошкент шаҳрида таваллуд топган. Миллати рус. 1942 йил Фрузенский тумани ҳарбий комиссиарияти томонидан армияга чақирилган. Гвардия катта лейтенанти, 35-механизалаштирилган бригада 3-ўқчи батальони командири. Қизил байроқ ва “Жасорат учун” медаллари билан тақдирланган. Берлинни қўлга киритишдаги қаҳрамонликлари учун, Юқори Совет Иттифоқ Президиуми буйруғи билан 1945 йил 31 майида гвардия лейтенанти Алексей Александрович Голубенко Совет Иттифоқ Қаҳрамони унвони билан тақдирланган.\n1915 йил Курск вилоятида тавалуд топган. Милати рус. 1935 йил Мирзачўл ҳарбий комиссияриати томонидан армияга чақирилган. Гвардия катта лейтенанти 42-гвардия авиаполка эскадрили командири ўринбосари. Урушда кўрсатган жасорат ва қаҳрамонликлари учун Юқори Совет Иттифоқ Президиуми буйруғи билан 1943 йил 2сентябрида гвардия катта лейтенанти Горбунов Иван Михайлович Совет Иттифоқ Қаҳрамони унвони билан тақдирланган.\nДнепрпетровск вилоятида 1903 йили таваллуд топган. Миллати украин. 1942 йил бошларида Самарқанд вилояти Пахтакор тумани ҳарбий комиссиарияти томонидан чақирилган. Старшина, 356-ўқчи дивизияси, 1185-ўқчи полкаси 5-ўқчи рота бўлинмаси командири ёрдамчиси. Гомель вилоятида кўрсатган жасорати ва қаҳрамонлиги учун, Юқори Совет Иттифоқ Президиуми буйруғи билан 1944 йил 15 январь старшина Гречихин Никита Артемович вафотидан сўнг Совет Иттифоқ Қаҳрамони унвони билан тақдирланган.\n1921 йил Оренбург вилояти Сорочин тумани Толкаев қишлоғида таваллуд топган. Миллати рус. 1940 йилда Тошкент Ленин ҳарбий комиссиарияти томонидан чақирилган. Гвардия лейтенанти, 16-гвардия кавалери дивизияси 6-гвардия кавалери полкаси танкка қарши бўлими командири. Урушда кўрсатган жасорат ва қаҳрамонликлари учун Юқори Совет Иттифоқ Президиуми буйруғи билан 1944 йил 15 январида гвардия лейтенанти Гречушкин Дмитрий Федорович вафотидан сўнг Совет Иттифоқ Қаҳрамони унвони билан тақдирланган.\n1914 йил Воронеж вилояти Тальск Чемлык қишлоғида таваллуд топган. Миллати рус. 1941 йил Тошкент вилояти Бекобод ҳарбий комиссиарияти томонидан чақирилган. Гвардия катта сержанти, 78-гвардия ўқчи дивизияси, 158-гвардия артиллерия полкаси командири. Ватан уруши II даражали ва III даражали Шуҳрат орденлари билан тақдирланган. Урушда кўрсатган жасорат ва қаҳрамонликлари учун Юқори Совет Иттифоқ Президиуми буйруғи билан 1945 йил 10 апрелида гвардия катта сержанти Григоров Иван Алексеевич Совет Иттифоқ Қаҳрамони унвони билан тақдирланган. Урушдан сўнг ўзининг она ватани Бекободга қайтиб келган.\n1922 йилда Молдавия шаҳри Актюбин вилояти Кузнецова қишлоғида таваллуд топган. 1934 йилда Тошкент вилояти Майский қишлоғида истиқомат қилган. Оренбург ёзги ўқув юртини тамомлаган. Капитан, 190-штурм авиаполка эскадрили командири ўринбосари. Қизил байроқ ордени, Ватан уруши I даражали ва Қизил байроқ ордени билан тақдирланган. Урушда кўрсатган жасорат ва қаҳрамонликлари учун Юқори Совет Иттифоқ Президиуми буйруғи билан 1944 йил 26 октябрида капитан Гринько Иван Устинович Совет Иттифоқ Қаҳрамони унвони билан тақдирланган.


OzodDayjest: Андижонда “Реал” ва “Барселона”га мухлислик сабаб қотиллик рўй берди\n16 январ 2021, Тошкент вақти: 02:52\nБухорода молия бошқармаси бошлиғи пора билан ушланди. Қашқадарёлик эркак рашк туфайли хотини жонига қасд қилди.Жорий ҳафта матбуот шу каби воқеалар ҳақида хабар берди.\nҚашқадарёлик эркак рашк туфайли хотини жонига қасд қилди\nҚашқадарё вилоятида рашк туфайли қотиллик содир этилди (“Ҳуқуқ”, 16 август).\nБу ҳақда вилоят прокурори ёрдамчиси Ойбек Мустафоев маълум қилган. Беш фарзанднинг отаси бўлган эркак турмушидан ажралган, уч болали жувонни севиб қолиб, унга уйланган.\nДастлаб эркак ҳар икки оиласи билан аҳил-иноқ яшаб юрган. Аммо вақт ўтгач, иккинчи хотини билан муносабатлари рашк туфайли совуқлашган. Хотини уларнинг уйига келган уста билан хиёнат кўчасига кирди, дея гумонга борган эркак иккинчи аёлини чавақлаб ўлдирган.\nЖиноят ишлари бўйича Қашқадарё вилоят суди қотилликда айбланган шахсга 16 йил озодликдан маҳрум этиш жазоси тайинлаган. Ушбу ҳолатга доир бошқа маълумотлар ошкор этилмаган.\n600 доллар гаров пулини беролмаган йигит қотилликка қўл урди\nАндижон вилояти Марҳамат туманида “Реал” ва “Барселона” рақобати сабаб қотиллик жинояти содир этилди (“Постда”, 11 август).\nИчки ишлар вазирлиги нашри хабарига кўра, ушбу туманда яшовчи икки йигит Европа чемпионлар лигасида Испаниянинг икки номдор клубидан қай бири ғолиб чиқиши борасида 600 долларга гаров ўйнаган.\nТурнирда “Барселона” ярим финалда қолиб кетган. “Реал” эса чемпионликни қўлга киритган. Шу тариқа “Реал” ғалабасини башорат қилган йигит ютқазган таниши – “Барселона” мухлисидан 600 долларни талаб қилган.\n“Барселона” ғалаба қозонади, дея гаров ўйнаган йигит эса гаровга тикилган пулни топиб беролмаган. Кейинроқ эса гаров пулини тополмагани ортидан “Реал”га мухлислик қилган танишини бўғиб ўлдирган.\nҚотил йигит 18 йилга озодликдан маҳрум этилгани хабар қилинган. Жиноий ишга оид бошқа тафсилотлар очиқланмаган.\nБухорода молия бошқармаси бошлиғи 2000 доллар пора билан ушланди\nБухоро вилояти Ғиждувон тумани молия бошқармаси бошлиғи лавозимида фаолият юритган Акмал Жамолов пора билан ушланди. Бу ҳақда вилоят прокуратураси алоҳида муҳим ишлар бўйича катта терговчиси Ҳамро Саидов “Ҳуқуқ” газетаси орқали хабар берган.\nМолия идораси раҳбари тумандаги мактаблар таъмири учун бюджетдан пул ўтказиб бериш эвазига “Зарина Диёрбек Файз” хусусий корхонаси раҳбари Д.Нековдан 2000 доллар пора талаб қилган.\nКорхона раҳбари эса ҳуқуқ идораларига хабар берган ва молия мансабдори талаб қилинган суммадаги порани олаётганда ушланган. Қайд этилишича, айбдор қилмишига яраша жазоланган.


Ўн икки йил аввал қонли воқеаларга саҳна бўлган Андижон шаҳрида 20 апрел куни ўқ овозларининг эшитилиши аҳолини ваҳимага солди.\n- Кеча соат 17.00 - 17:30 оралиғида Андижон шаҳар турмаси томондан 2 марта ўқ ва яна 2 марта автоматдан ўқ отилгани овози эшитилди. Мен шу ерга яқин яшайман. Ўша пайтда қўшнилар билан кўчада тургандик. Ҳамма қўрқиб кетди, - деди исми сир қолишини истаган андижонлик.\nБошқа бир андижонлик эса, ўқ овозлари шаҳарда гўёки террорчилар бош кўтаргани ҳақида овоза тарқалишига ҳам сабаб бўлганини айтди.\n- Шаҳарда террорчиларни ушлашяпти, дейишди. Кимдир қамоқхонадан одамлар қочган деган гапни айтди, ишқилиб ҳар хил гап-сўз, - деди бошқа бир андижонлик.\nЎзбекистон Фавқулодда вазиятлар вазирлиги аҳоли орасида тарқалган ваҳималар асоссиз экани, аслида Андижон шаҳрида терроризм ва экстремизм таҳдидларини бартараф этиш бўйича ҳарбий машқлар ўтказилаётганини айтди.\n- Терроризмга қарши учения ўтказяпмиз, хавотирга ўрин йўқ,- дея гапни қисқа қилди Ўзбекистон Мудофаа вазирлигининг исмини айтмаган расмийси.\nЛекин, вазирлик ва шаҳар ҳокимлиги ҳарбий машқлар ўтказилиши ҳақида аҳолини олдиндан огоҳлантирмаган.\nМашқлар кўлами ҳақида ҳам маълумот йўқ.\nАндижонлик ҳуқуқ фаоли Саиджаҳон Зайнобиддиновнинг Озодликка айтишича, 12 йил аввал қонли воқеалардан азият кўрган Андижонда ўқ овозларининг эшитилиши одамлар орасида ваҳима уйғотиши табиий.\n- Ҳақиқатан автоматнинг овози эшитилса, одамлар хавотирга тушади-да! Энди 13 май яқинлашган сари расмийлар назоратни кучайтириб, учениялар ўтказади-да. Мен ҳам армияда хизмат қилганман. Одатда бу ученияларни бўлиши ҳақида аҳоли у ёқда турсин, солдатларнинг ўзлари ҳам билмайди, олдиндан. Уларнинг қанчайлик шайлиги ўрганилади. Шунинг учун аҳолини нима учун огоҳлантирмаганини тушунса бўлади, - дейди Зайнобиддинов.\n2005 йилнинг 13 май куни Андижоннинг марказий Бобур майдонида ҳукумат кучлари аксарияти қуролсиз бўлган тинч намойишчиларни ўққа тутиши оқибатида юзлаб бегуноҳ одамлар, жумладан аёллар ва ёш болалар ҳалок бўлгани ҳақда воқеа гувоҳлари ва ҳуқуқ ҳимоячилари айтишган.\nХалқаро ташкилотлар Ўзбекистон ҳукуматидан Андижон воқеалари бўйича мустақил тергов ўтказилишини талаб этиб келади.\nЎтган йиллар давомида Ўзбекистоннинг бошқа вилоятлари, жумладан Бухоро, Наманган, Фарғона ва Жиззах вилоятларида ҳам ҳеч бир огоҳлантирувсиз аксил-террор машқларининг ўтказилиши аҳоли орасида турли миш-мишларни келтириб чиқарган эди.\nТожикистонда ШҲТнинг ҳарбий машқлари бошланди


Видео: Ҳосила Раҳимова тўйда яна можарога тушди\n13:11 / 02.09.2015\n29 август куни Тошкентдаги Янгиобод даҳасидаги маҳаллаларнинг бирида лўлилар хонадонида бўлиб ўтган тўйда хонанда Ҳосила Раҳимова "бирров"га чақирилган бўлиб, қўшиқни ярмидан тўхтатиб чиқиб кетгани сабабли тўйхонада катта жанжал кўтарилган, деб ёзмоқда Sayyod.com.\nБунга Ҳосила Раҳимовага маст ҳолдаги эркаклар тегажоғлик қилавергани сабаб бўлган. Хонанда маст-аласт эркакларнинг қўлларидан зўрға қутилиб, уларни куч билан туртиб даврани тезда тарк этган.\nШундан кейин лўлилар ўзаро урушиб кетиб, бири микрофонда бутун маҳаллага жаранглатиб бақириб роса сўкинган. Кейин эса техникани столи билан ағдарган, орада нималардир учган, синган, бақир-чақир, хуллас лўлилар “лўлилигини” қилган.\nБу ҳолатлар муҳрланган видеодан шу куни тўйда навбатчи бўлган йигит ва қиз хонандалар қочиб чиқиб кетаётгани ҳам видеога тушиб қолган. Шу ерда бўлганларни хитоблари ҳам видеога тушган ва унда хонанда билан мухлислар орасида тўсиқ бўлиши ва унга тегажоғлиқ қилиш керак эмасди, дейилган.\nВидеони юборган тўйдаги айғоқчининг айтишига қараганда хонанда Ҳосила Раҳимовани 10та қўшиқни куйлаш шарти билан лўлилар гўёки (тасдиқланмаган маълумот) 300 долларга хизматга чақиришган. Хонанда тўйхонага 22:00дан ошганда кечикиб келгани айримларга ёқмаганлигини ҳам айтишди.\nХонанда атиги 4та қўшиқ билан даврани тарк этишига сабаб эса юқорида айтилгандек маст эркакларнинг унга тегажоғлик қилиб "ёпишгани" бўлган.\n“Ҳосила Раҳимованинг бу ишини шахсан мен қўллаб-қувватлайман, зеро тўйга маданият ходимини чақирдикми, маданият билан барьерни ҳам сақлаш муҳим! Санъаткордан талаб қиладиганимиз жуда кўпу ўзимизни у билан муомала ва муносабатда тутишимизга эса гоҳо эътибор қаратмаймиз”, деб айтмоқда sayyod.com асосчиси Сардор Комилов.


Инсон дунёга ҳур ва озод ҳолда келади\nАллоҳ таолонинг амри билан кишилик жамиятида мусулмонлар томонидан содир этилган турли хато, камчилик ва гуноҳлар каффорати учун бир ёки ундан кўпроқ қул озод этиш жорий қилинди. Диндаги ва ижтимоий ҳаётдаги тасодифий хато-гуноҳлар: масалан, Рамазон ойида қасддан рўзасини бузиш, никоҳидаги хотинини ўзига ҳаром қилиш, қатъий ичган қасамини бузиш каби ҳолатларга йўл қўйган мусулмон бу гуноҳини қул озод этиш орқали ҳам тузатиши мумкинлиги динимизда белгилаб қўйилган.\nИслом дини ирқи, насаби, миллати, бойлиги, мансаби ва жамиятдаги тутган ўрнидан қатъи назар, барча инсонларга тенглик, ҳурлик, мустақиллик ва ўзаро биродарликни кафолатлаган ягона эътиқодий таълимотдир. Динимиз илк кунлариданоқ қулчиликни, одам савдосини қаттиқ қоралади. Қул озод қилишни жамият ҳаётидаги етук фазилат сифатида майдонга олиб чиқди, уни ҳатто ибодат даражасига кўтарди.\nИслом таълимоти инсонларни тўла-тўкис озод, ҳур бўлишга, фақат Аллоҳ таолога бандалик қилишга, ҳар томонлама етукликка, яхшилик ва тақво йўлида ўзаро ҳамкор бўлишга чорлайди.\nАбу Ҳурайра (рз.) Расулуллоҳ (сав) ривоят қилган ҳадиси қудсийда, қуйидагича марҳамат қиладилар:\n“Аллоҳ таоло: “Мен қиёмат куни уч тоифа кишининг даъвогари бўлурман: Менинг номим билан аҳд бериб, кейин алдаган одамнинг, озод инсонни қул деб сотиб пулини еган одамнинг ва мардикорни ишлатиб ҳақини бермаган одамнинг”, - дедилар”.\nМана бу ҳадисда уч тоифа энг ёмон одамлар ҳақида сўз бормоқда. Чунки қиёмат куни Аллоҳ таолонинг Ўзи даъвогар бўлиши енгил иш эмас.\nМустабид тузум барҳам топиб мамлакатимиз мустақил бўлгач, юртда чуқур иқтисодий ислоҳотлар, халқ фаровонлиги ва осойишталигини таъминлаш йўлида катта ўзгаришлар даври бошланди. Қисқа муддат ичида халқимизнинг, айниқса ёшларимизнинг чуқур билим олишлари, турли касб-ҳунарларни ўрганишлари, хусусий тадбиркорлик билан шуғулланишлари учун кенг имкониятлар очилди. Касб-ҳунар ўргатадиган юзлаб коллежлар, бир неча олий ўқув юртлари ишлаб турибди. Қанчалаб янги саноат корхоналари ишга тушириляпти, кўплаб иш ўринлари яратишга ҳаракат қилиняпти. Кишиларимиз хусусий корхоналар, фермер хўжаликлари ташкил этиб, ҳалол меҳнат орқали бойишмоқда.\nАммо, минг афсуски, айрим юртдошларимиз жон койитмай, осонгина мўмай даромад топиш йўлларини излай бошлашди. Улар нима қилиб бўлса-да, кўпроқ пул топиш, мўмай даромад орттириш мақсадида ноқонуний, ҳалокатли, келажаги йўқ ишларга қўл уришяпти. Иссиқ жойларини, оила аъзоларини ташлаб олис юртларга иш излаб кетишяпти. Қонуний йўл билан эмас, одам савдоси орқали бойишни кўзлаётган айрим ноинсоф кимсалар алдовига учиб, борадиган жойларидаги иш ва яшаш шароитларини ўрганмай, давлатлараро шартномалар асосида иш юритувчи расмий идораларни четлаб бошқа юртларга боришяпти. Тўғри, жаҳон тажрибасида бир юртдаги ишчиларнинг бошқа юртда ишлаб-пул топишлари тақиқланмаган, лекин буни расмий йўл билан, барча ҳуқуқ ва эркинликлар дахлсизлиги таъминланган ҳолда амалга ошириш керак. Ҳозир юртимиздан ўзга жойларга иш ахтариб норасмий йўл билан кетаётганларнинг на саломатликлари, на ҳуқуқ-эркинликлари, на меҳнатларига ҳақ тўлаш, на энг азиз ҳаётлари ҳақида қайғурадиган шахс ё ташкилот йўқ, бир товламачининг ёлғон ваъдасига алданиб жўнашяпти. Борган жойларида меҳнатни қилиб ҳақини ололмаётган, касал бўлиб қолиб даволатишга пул ахтараётган, ҳатто уйга қайтай деса йўлкирага пул тополмаётганлар қанча?!\nАллоҳ таоло инсонни азизу мукаррам қилиб яратган, унинг ризқини канда қилмай бериб туради. Аллоҳ бандаларига енгилликни истайди Қуръони каримда бундай марҳамат қилинади:\n“...Аллоҳ сизларга енгилликни истайди, оғирликни хоҳламайди..”.\nАллоҳ бировга кўпроқ, бошқасига озроқ, ҳамманинг ризқини аниқ белгилаб қўйган. Бировнинг ризқи адашиб бошқаникига бориб қолмайди. Бирор киши ризқини тўла олмагунича бу дунё билан видолашмайди ҳам. Аллоҳ таоло марҳамат қилиб айтган:\n“Аллоҳнинг хоҳлаган кишилар ризқини фаровон қилиши ва (бошқалар ризқини) танг қилишини кўрмадиларми?! Албатта, бунда имон келтирувчи қавм учун аломатлар бордир”.\nУнда нега одамлар ато этиб қўйилган ризққа қаноат қилмай ўзларини ҳар тарафга уришади? Берилган ризққа рози бўлмай, аҳли-аёлини ташлаб ўзга юртларга ризқ ахтариб кетишади. Доно халқимизда “Ҳар ерни қилма орзу, ҳар ерда бор тошу тарозу”, “Узоқдаги қуйруқдан яқиндаги ўпка яхши” каби ажойиб мақоллар бор. Фақат фойдани кўзлаган нопок кимсалар алдовига учиб, ўзга юртларда хор-зор бўлаётган, туну кун ишлаб ҳақини ололмаётган, соғлиғидан ва диёнатидан ажраётган ҳамюртларимиз фожиаси ҳақида ҳар куни, кун ора ўқиб-эшитиб турибмиз. Жамиятнинг келажаги саналган ёшлар нотаниш, ҳаёт тарзи тамоман ўзгача юртларда имонларига, эътиқод ҳамда миллий қадриятларга завол етаётганига ҳам парво қилишмаётир. Агар уларни очлик, муҳтожлик иссиқ ўринларидан ҳайдаб чиқарганида ҳолатларини тушунса бўларди. Асосан орзу-ҳавас, ҳавойи нафс, “катта тўйлар қилиш, бойлик гаштини суриш” васвасасига учиб, ўзга юртларда хор бўлиб юришибди.\nМусулмон киши бир ишга киришишдан олдин уни қандай йўсинда амалга ошириш, сафарга тайёргарлик кўриш, тегишли ташкилотлар томонидан расмий юбориладиган жой бўлсагина, борар жойидаги шароитни ўрганиш, йўл озуғини ғамлаш, тадбир-чоралар белгилаш каби ҳолатларга эътибор қилиши керак.\nАммо кўзлари кўр, қалбларини ғафлат босган айрим кимсалар нодонларча қўйган қадамлари, ўйламай қилган ҳатти-ҳаракатлари оқибатида ўз жонларини хатарга қўйишяпти, пулларидан ажрашяпти, қимматли умр йилларини бой беришяпти. Муттаҳамлар алдовига учиб, ўзга юртларда сарсон-саргардон, хор-зор бўлиб, юрт ва миллат шаънига доғ туширишяпти. Катта даромад илинжида кетиб, кўпинча ҳеч нарсага эга бўлолмай қайтишяпти. Энг ёмони, эл-юрт, оилалари, яқинлари, дўстлари олдида юзлари шувут бўлиб қоляпти. Айниқса, эндигина ҳаётга қадам қўйиб келаётган, турмуш тажрибасига эга бўлмаган ёшлар енгил йўллар билан катта пул топаман, деб одам савдоси билан шуғулланувчи манфур кимсалар тузоғига тушиб, молу жонларини хатарга қўйишмоқда.\nИнсонларни турли йўллар билан алдаш, уларни ноқонуний ва ношаръий ишларга мажбурлаш, улар ҳақига хиёнат қилиб, пулини бермаслик, фоҳишалик қилишга жалб этиш, одамларни бошқаларга сотиб юбориш, уларнинг ички аъзолари ва тўқималарини зўрлик билан ажратиб олиш каби ишлар қаттиқ гуноҳ саналади. Зеро, Расулуллоҳ (сав): “Ким бизни алдаса, у биздан эмас. Макру ҳийла ва алдов соҳиби дўзахийдир”, - деганлар. Бу иллатлар инсон ҳуррияти ва ҳуқуқ-эркинликларига хавф солгани ёки буларни чегаралагани учун инсонийликка ҳам, ахлоқ-одобимизга ҳам, амалдаги қонунчилик ва шариат аҳкомларига ҳам тамоман зиддир.\nАбу Масъуд ал-Ансорий (рз.)дан ривоят қилинган ҳадисга кўра, Расулуллоҳ (сав) фоҳишалик ва коҳинлик қилиб кун кўришдан қайтарганлар.\nАбу Ҳурайра (рз.)дан ривоят қилинади: “Набий (а.с.) чўриларнинг танасини пуллаб тирикчилик қилишни ман этганлар”.\nПайғамбаримиз Муҳаммад (сав) ўзларининг машҳур Видо ҳажларида бундай марҳамат қилганлар:\n“Бу кун гуноҳ ишлар ҳаром қилинган кундир. Бу шаҳар гуноҳ ишлар ҳаром этилган шаҳардир. Бас, шу каби сизларнинг қонларингизга, мол-дунёларингизга, ор-номусларингизга тажовуз қилишлик ҳам бир-бирларингизга ҳаромдир. Одамлар кимнинг тили ва қўлидан омонда бўлишса, ўша киши мусулмондир, одамларнинг мол-дунёлари ва жонлари кимдан омонда бўлса, ўша киши мўминдир”.\nИслом дини одам савдоси масаласига ана шундай жиддий муносабатда бўлади. Бу борада давлатимиз ва ҳукуматимиз ҳам ижтимоий ҳаётда оз бўлса-да, учраб турадиган мазкур иллатга қарши кураш, бу соҳадаги муносабатларни тартибга солиш мақсадида катта тадбирларни амалга оширяпти. Ўзбекистон Республикасининг “Одам савдосига қарши курашиш тўғрисида” Қонуни қабул қилинган. Турли вазирликлар, масъул идоралар, ташқи ишлар бўйича ваколатхона-консулликлар, жамоат ташкилотлари ана шу Қонунга биноан иш олиб боришади. Шунингдек, одам савдосига қарши кураш бўйича республика Идоралараро ҳайъати ҳам тузилган, мазкур Қонун ҳужжатларини бузганлик учун жавобгарлик мавжуддир.\nБу йўлда ҳаммамиз бир тан, бир жон бўлиб курашсак, алдовларга учиб, ўзга юртларда хор-зор бўлаётганларни олдиндан бу хатарли йўлдан қайтарсак, иншоаллоҳ, бу иллат тезда барҳам бериш йўлида хизмат қилмоқда.\nБу Қонун Ўзбекистон фуқароларининг ижтимоий, ҳуқуқий ва конституциявий ҳуқуқларини қаттиқ ҳимоя қилиш, уларнинг жамият равнақи йўлидаги ҳалол меҳнат қилишларини таъминлаш, одам савдоси каби ижтимоий иллатга бутунлай барҳам бериш йўлида қўйилган муҳим ижобий қадамдир.


МАТОНАТ, ИРОДА ВА ВАТАНПАРВАРЛИК ҒАЛАБАСИ - Ўзбекистон овози газетаси\nРоссиянинг Москва шаҳрида Меҳрибонлик уйлари тарбияланувчилари ўртасида ўтказилган I жаҳон чемпионатида Ўзбекистон терма жамоаси ғолиб чиқиб, дунёни лол қолдирди. Дарҳақиқат, қанчадан-қанча катта давлатлар вакиллари турганида Ўзбекистон футболчилари финалга чиқиб, ғолиб бўлиши ҳеч кимнинг хаёлига келмаган бўлса керак. Бунинг устига, мезбон — Россия терма жамоаси ҳам чемпионликка асосий даъвогарлардан эди. Аммо ўзбекистонлик болалар барча рақибларини енгиб, бош совринни юртимизга олиб келишди. Бу ғалабага юксак маҳорат ва катта ирода кўрсатишгани, чинакам ватанпарварлик фазилатларини намоён этишгани туфайли эришилди, деб ўйлаймиз.\nЖаҳон чемпионатида 16.5 ёшгача бўлган болалар қатнашади. Шу кунгача улар ўртасида ҳар йили халқаро турнир ўтказиб келинаётган эди. Бу йил эса биринчи маротаба жаҳон чемпионати ташкил этилди. Бундан буён миллий терма жамоалар ўртасида жаҳон чемпионати қайси мамлакатда бўлса, Меҳрибонлик уйлари тарбияланувчилари ўртасидаги жаҳон чемпионати ҳам ўша ерда бўлади. Жорий йилдан бошлаб, чемпионат ҳар тўрт йилда бир марта ўтказилади.\nЖамшид Асадов Меҳрибонлик уйлари тарбияланувчилари ўртасидаги жаҳон чемпионатида ғолиб чиққан терма жамоамиз мураббийи:\n— Мен Тошкент шаҳридаги 23-Меҳрибонлик уйида футбол мураббийси бўлиб ишлайман. Ўтган йили ёзда интернет сайтида 2018 йил май ойида жахон чемпионатининг ўтказилиши ҳақидаги хабарни ўқиб қолдим. «Sen yolg’iz emassan» республика жамоатчилик болалар жамғармасига мурожаат қилиб, чемпионатда қатнашмоқчилигимизни билдирдик. Ўтган йилнинг ноябрь ойида меҳрибонлик уйлари ўртасида ўтказилган Республика турнирида терма жамоа учун муносиб номзодларни танлаб олдим. Жамоага Бўка туманидаги 15-Меҳрибонлик уйидан 3 нафар, Хлебушкина номидаги 22-Меҳрибонлик уйидан 1 нафар ва Тошкент шаҳридаги 23-Меҳрибонлик уйидан 5 нафар футболчи сараланди.\nМарт ойининг бошида жаҳон чемпионати бошланишига бир ой қолганида таклифнома олдик. Жаҳон чемпионати нафақат болалар учун балки мен учун ҳам катта янгилик эди. Бу борада тажрибам йўқ эди. Ҳар сафар шогирдларимга, биламан, машғулотлар оғир бўляпти, қийналяпсизлар, лекин шундай қилмасак, эртага мусобақада кучимиз етмай қолади, деб уқтирдим. Африка, Европа, Америка жамоаларини жисмоний кучи ва техникаси жуда юқори. Улар билан ўйнашимиз учун ҳар жиҳатдан тайёр бўлишимиз, ҳар қандай шароитга кўникиб кетадиган бўлишимиз керак, деб болаларнинг руҳий ва жисмоний тайёргарлигини кучайтириб бордим. Ўзбекистон терма жамоаси нима дегани, унинг ортида 33 миллион Ўзбекистон халқи турганини болалар онгига сингдирдим.\nФутболчиларимиз машғулотларда жипслашиб, бир оилага айланди. Улар билан 23-Меҳрибонлик уйида бир ой яшадик, тайёрландик. Ўйлайманки, энг катта ютуғимиз бир оила бўлиб жипслашганимизда бўлди.\n— Чемпионат низоми ҳақида тўхталсангиз?\n— Мусобақада қатнашиш учун 9 нафар — 1 дарвозабон, 8 футболчи олиб боришга рухсат берилган. Майдонда 7 киши ўйнайди, 2 киши захирада қолади. 15 минутдан 2 тайм.\nТурнирга 3 кун қолганда жамоамиз сардори Эдгар Шамшиев жароҳат олди. У даволаниши учун камида икки ҳафта керак эди. Москвага 8 нафар футболчи билан йўл олдик. Лекин болалар Эдгар билан хабарлашиб туришди. Эдгар ҳам ҳар куни телефонда овозли хабарлар жўнатиб, дўстларига бўш келманглар, деб мадад бериб турди. Болаларга энди Эдгар учун ҳам ўйнайсизлар, унинг йўқлигини ҳеч кимга билдиришимиз керак эмас, дедим.\n— Чемпионатнинг очилиш маросими, қуръа ташлаш маросими қандай ўтди?\n— Мусобақанинг очилиш маросими жуда чиройли ўтди. Россия спорт вазирлиги, Футбол федерацияси, Россия футбол юлдузлари, миллий терма жамоа мураббийи, санъат юлдузлари иштирок этди. Ташкилотчиларга қойил қолдим, катта жамоалар учун қандай шароит яратиб берилган бўлса бизга ҳам худди шундай эътибор берилди.\nОчилиш маросимидан сўнг мусобақага қуръа ташланди. Унда Ўзбекистоннинг Россиядаги элчиси қатнашди. Покистон ва Россия билан бир гуруҳдан жой олдик. Кўпчилик бу гуруҳни «ўлим гуруҳи», деб айтишди. Нимага десам, ўтган йилги турнирда Россия билан Покистон финалда ўйнаган. Покистон финалда Россияни ютган. Сизлар чемпион ва иккинчи ўринни олган жамоа билан бир гуруҳдан жой олдингиз дейишди. Ўшанда бир журналист «Сизлар мусобақада биринчи марта иштирок этаяпсизлар, бирданига «ўлим гуруҳи»га тушдингиз, нима бўлади, деб ўйлайсиз?»... Мен унга «Биз бу мусобақага чемпион бўлиш учун келдик, бизга ким билан ўйнашнинг фарқи йўқ», дедим. Болаларга эса билиб қўйинглар, агар биз «ўлим гуруҳи»дан чиқсак, чемпион бўламиз, дедим. Чемпионат охирида ўша журналист билан учрашдик, нима деганим эсингдами, дедим. У кулди, табриклади.\n— Энди ўйинлар тафсилоти ҳақида кенгроқ ҳикоя қилсангиз?\n— Биринчи ўйин Покистон билан бўлди. Бу жамоанинг футболчилари биринчидан, гавдали, бақувват, иккинчидан, жуда ҳам қўпол ўйнар экан. Биринчи ўйин жуда оғир ўтди, тўрт нафар футболчимиз жароҳат олди. Икки нафар шогирдим жароҳатга чидаб ўйнади. Тошкентда ҳар доим «Болалар вақти келади, жароҳат билан ҳам ўйнаймиз, ғолиб бўлиш учун чидашимиз керак», деб айтардим.\nҲужумчимиз Руслан Котовнинг оёғига жуда қаттиқ тепишди. Оёғи синди, деб ўйладим. Битта каммиз, захира ўйинчимиз йўқ. Уни текшириш учун тез ёрдам машинасида шифохонага олиб кетишди. Эй худо, шу бола ўйнамаса ҳам соғ бўлсин, деб турдим. Покистон ростдан кучли жамоа экан. Ўйинда ҳисоб очилмади. Уларни йигитларимиз майдон марказида тўхтатишга ҳаракат қилишди. Дарвозамизга яқинлаштирмадик. Агар улар жарима майдонимизга яқинлашса, гол уришади, кучли ўйинчилари бор. Биринчи таймдан кейин улар асабийлашиб, қўпол ўйинга ўтиб кетишди. Болаларимиз кайфияти жанговор эди. Уларнинг кўзида қўрқув йўқ эди.\nГуруҳ босқичи бир кунда бўлиб ўтди. Руслан шифохонадан қайтиб келиб, иккинчи ўйинда майдонга тушди. Россия билан бўлган ўйиннинг биринчи таймида биз ҳисобни очдик. Иккинчи бўлимда яна гол киритиб, 2:0 ҳисобида ғалаба қозондик. Гуруҳда 2-ўринни олдик. Покистон битта кўп гол ургани ҳисобига биринчи ўринни олди.\nГуруҳдан чиқиб, Непал жамоасига қарши ўйнадик. Мазкур жамоа ўз гуруҳида биринчи ўринни олган эди. Ўйинчилари жисмоний жиҳатдан жуда кучли экан. Икки нафар иқтидорли ўйинчиси бор эди. Тўғриси, чемпионат бошидан бошлаб Непалдан ўтгунимизга қадар, кўпчилик бизни ҳозир чиқиб кетади, деб туришди. Ўйин тактикамизни ҳеч ким тушунмади. Бешта ўйинда 5 хил тактика билан ўйнадик. Чунки ҳар бир жамоа кучли, ўйин услуби турлича эди. Уларнинг ҳар бирига алоҳида тактикани қўлладик.\nНепал жамоаси билан учрашувда болалар жонини бериб югурди. Биз ҳисобни очдик, улар тенглаштирди. Ўйин тугашига 1 минут қолганда ҳимоядан ҳужумга копток оширилди. Руслан Котов коптокни тўхтатмасдан тепмоқчи эди, рақиб ҳимоячи унинг оёғига тепти. Пенальти берилди. Руслан яна жароҳат олди. Уни майдондан кўтариб олиб чиқиб кетдим. Пенальтига қарамадим ҳам. Руслан Караханян пеналтидан гол урди, ўйин тугади. Болаларимиз хурсандлиги ичига сиғмаяпти. Руслан оёғидаги жароҳати билан майдонда югуриб юрибди. Барчамиз суратга тушиб, «Мана бугун ютдик, ярим финалга чиқдик, ғалабани сенга бағишлаймиз», деб Эдгарга жўнатдик.\nЯрим финалда Бурунди жамоасига қарши ўйнадик. Бу жамоа Бразилияни 5:0 га ютган эди. Ҳужум чизиғи қўрқинчли даражада кучли. Бўйдор ҳужумчиси Бразилияга 3 та гол урган эди. Бир ўзи гуруҳда Бразилияни ютди. Бу ўйинни Беларусь жамоасининг мураббийи билан кўрдик, мазкур жамоа Бурундига 3:0 ҳисобида ютқазган эди. Мен мана шу ўйинчини ёпмасак ютқазамиз десам, у биз шу ўйинчидан ҳимоялана олмадик, бизга иккита гол урди, лекин сизнинг болаларингиз ҳаракат қилса уни ушлайди, деди. Бурунди ҳимоядан ҳужумга жуда тез ўтади. Уларнинг ўйинини кўрган одам профессионал футболчи деб ўйлайди. Иккита-учта тўп узатиш билан ҳужумга ўтиб кетади. Ўйиндан олдин тактик кўрсатмалар берганимда бу кучли ўйинчига Жаҳонгир Очиловни қўйдим. У бўйи паст бўлса ҳам чаққон ҳимоячи. «Жаҳонгир шу бола билан бирга юрасан, тўхтата оласанми уни десам, у «сўз бераман, бу болага копток тегмайди», деди. Жаҳонгир сўзида турди. Биринчи таймдан кейин Бурундининг мураббийи энг зўр ҳисобланган шу ўйинчини бошқасига алмаштирди. Ўйин тугашига 5 минут қолганда Руслан Котов жуда чиройли гол урди. Шундан сўнг Бурунди бор кучини ҳужумга ташлади. Аммо 14 ёшли дарвозабонимиз чемпионатнинг энг ёш дарвозабони маҳорат кўрсатди.\nФиналга чиққанимизда журналистлар интервью олишга келишди, гапиролмай қолдим. Стадионда йиқилдим, кўз ёшимни тўхтатолмасдим. Ҳамма болалар йиғлашди.\nМенга иккинчи финалчи Покистон ёки Индонезия бўлади, деб айтишди. Биз учун финалга ким чиқиши аҳамиятсиз эди. Финалга Покистон чиқди.\n— Чемпионликка бир қадам қолганда ҳар қандай футболчи ҳаяжонини тийиб олиши қийин бўлади. Бу жараён қандай ўтди?\n— 15 май куни болалар дам олишди. Кечқурун барчамиз йиғилдик. «Локомотив», «Олмалиқ» футзал клуби аъзолари, машҳур футболчиларимиз Одил Аҳмедов, Азиз Ҳайдаров видеороликлар жўнатиб, болаларга омад тилашган эди. Кечқурун болаларни йиғиб бу тилакларни кўрсатдим. Айримларининг кўзига ёш қалқиди. «болалар финалгача келдик. Чемпионликка бир қадам қолди. Шу қадамни қўйсак, биз жаҳон чемпионимиз, биз тарихда қоламиз. Сизлар биринчи жаҳон чемпиони бўласизлар. Халқимиз ҳозир сизларни дуо қилмоқда. Ишончни оқламасликка ҳаққимиз йўқ. 19 ёшгача бўлган футболчиларимиз Осиё чемпиони бўлиб келганда, қанақа чиройли кутиб олинди. Халқимиз, Президентимиз қандай хурсанд бўлди. Келинглар, биз ҳам халқимизни, Президентимизни хурсанд қилайлик, дедим. Болаларнинг кўзлари ёнганини кўрдим. Худо хоҳласа ютамиз дейишди. Тактикани келишдик, Покистон билан гуруҳ босқичидаги биринчи ўйинда асосий мақсад гол ўтказмаслик, қарши ҳужумда ўйнашга келишган эдик. Иккинчи ўйинда ҳужумкор ўйин кўрсатамиз, тез қарши ҳужумга ўтиш билан ўйнаймиз, деган мақсадда битта ҳужумчини майдонга тушурдик. Юқори босим билан ўйнаб, қарши ҳужумда ҳисобни биринчи бўлиб очдик. Руслан Котов яна жароҳат олди, унинг оғриқдан қичқирганини кўриб, юрагим эзилиб кетди... Қўлимда кўтариб майдондан олиб чиқдим, Шифокорлар унга ёрдам кўрсатаётган эди. Уни майдонга туширмасликка қарор қилдим. Ўйинни майдонда шарҳлаб турган журналист «Руслан, ўзингни қандай сезяпсан, жароҳатинг оғир эмасми?», деб сўраганди, «Мен жамоамга ёрдам бериш учун майдонга тушаман» деди. Шунда стадионга йиғилган томошабинлар қарсак чалиб уни олқишлашди. Руслан майдонга чиқди, лекин оғриқ кучли бўлганлиги учун икки-уч минутдан кейин ўзини алмаштиришни сўради.\nРақибларимиз жуда қўпол ўйнашди, ҳакам 5-6 та вазиятда сариқ карточка кўрсатиши керак эди... Рақибларимиз кўриб турибди бизда захира ўйинчи йўқ, улар тез-тез болаларини алмаштириб ўйинни кучайтириб, босим ўтказишга ҳаракат қилди. Ўйин тугашига 5 минут қолганда, кучимиз етмай қолди. Покистонликлар ҳисобни тенглаштиришди — 1:1.\nНавбат пенальтилар сериясига келди. Шу ерда бир сирни айтсам, пенальти тепиш навбати Сон Салимовга келган эди. Лекин у олдимга келиб, мен қўрқяпман, тепа олмайман деди. У тўғрисини айтиб яхши қилди. Дарвозабонимга тепасанми дедим, у «Ҳа, тепаман», деди. У ишонч билан дадил гапирди, иккинчи марта сўрамадим. Дарвозабонимиз чиройли гол урди. Гол ургандан кейин чиройли чапак чалиб дарвозага бориб ўз ўрнини эгаллади. У охирги пенальтини қайтаришини кўнглим сезиб турарди. Шундай бўлди ҳам, тўпни оёқлари орасидан ушлаб олиб, осмонга отиб юборди, копток ерга тушгунча биз унинг олдига етиб бордик. Ҳамма бир-бирини бағрига босган. Болалар қувончини тасвирлаб беролмайман. Улар йиғлашарди, мен ҳам уларга қўшилиб йиғладим. Беларусь дўстларимиз Ўзбекистон байроқларини кўтариб, югуриб майдонга чиқишди. Ташкилотчилар ҳам бизни олқишлашди, Россия аёллар терма жамоаси мураббийи йиғлаб келиб табриклади.\nСамолётда уйга қайтяпмиз, ҳаво кемаси капитани йўловчилар олдига чиқиб, ҳурматли йўловчилар, сизлар билан футбол бўйича жаҳон чемпионлари келяпти, деб бизни табриклади. Халқаро аэропортимизда бизни катта тантана билан кутиб олишди...\nМураббий билан суҳбатни шу ерда тўхтатиб, футболчиларимиз таассуротлари билан қизиқдик.\nТоир Эргашбоев, Бўка туманидаги 15-Меҳрибонлик уйи тарбияланувчиси, чап қанот ҳимоячиси:\n— Устозимиз бизга ишонди, мана шу ишонч ва пухта тайёргарлик туфайли ғалаба қозондик. Рақибларимиз бизга эътиборсиз қарашган эди, лекин биз Ватанимиз шарафини ҳимоя қилиб, ўзимизни тан олдирдик. Биз янги ўйинларга янада яхши тайёргарлик кўрамиз, катта ғалабалар ҳали олдинда, деб ўйлаймиз.\nЖаҳонгир Очилов, Хлебушкина номидаги 22-Меҳрибонлик уйи тарбияланувчиси, марказий ҳимоячи:\n— Биз бир жамоа бўлиб ўйнадик, кимдир хато қилса, бошқамиз уни қўллаб-қувватлашга келишиб олгандик. Ишонч билан ўйнадик. Ютқазишга ҳаққимиз йўқ эди.\n... Дарҳақиқат, улар ютқазишга ҳаққимиз йўқ, деб ўйлашди. Улар бутун Ўзбекистон, жумладан меҳрибонлик уйлари болалари, устозлари ўйинларни кузатиб турганини ҳис этишарди. Ғалаба жуда кераклигини яхши билишарди. Ана шу кучли иштиёқ, ғурур, мустаҳкам ирода уларга ғалаба келтирди. Табриклаймиз, раҳмат айтамиз, офарин, деймиз!


Тошкентда йўловчи ташувчи Mercedes-Benz автобуси ёниб кетди\nFacebook тармоғидаги ""Водители Ташкента" гуруҳига гувоҳлар юклаган сурат\nТошкентда 24 декабрь куни тушдан кейин яна бир йўловчи ташувчи Mercedes-Benz автобуси ёниб кетди.\nFacebook тармоғидаги ""Водители Ташкента" гуруҳида гувоҳларнинг ёзишича, автобус бекатда турган вақтида ёнғин чиққан. Аввалига автобуснинг мотор қисмидан қора тутун чиқа бошлагани, бироз ўтиб, автобус ёниб кетгани айтилмоқда.\nГувоҳларга кўра, йўловчилар ва ҳайдовчи транспортдан тушишга улгурган, ҳодисада ҳеч кимга зарар етмаган.\nТошкент шаҳри бўйлаб, 91-йўналишда қатнаган автобус нима сабабдан ёнгани ҳақида ҳозирча маълумот йўқ.\nКейинги пайтларда Тошкентда йўловчи ташиётган Mercedes-Benz автобусларида ёнғин чиқиши тез-тез учрамоқда. Мутахассилар ёнғин сабабларини, асосан, электр линияларидаги қисқа туташув, нотўғри эҳтиёт қисмлардан фойдаланиш, вақтида техник кўрикдан ўтмаслик ҳамда бу автобусларнинг маҳаллий шарт-шароитларга мос келмаслиги билан изоҳлайди.


Қишлоқ хўжалик паррандаларининг экстерери | AGRO-OLAM.UZ\nБош саҳифа Паррандачилик Қишлоқ хўжалик паррандаларининг экстерери\nПаррандаларни экстеръри нима? Паррандаларни экстерерига қараб унинг аниқ махсулдорлигини билиш қийин, лекин уни кўриб, тухум бериши ёки бермаслигини билиш мумкин. Шу сабабли, экстерерни ўрганиш паррандаларни танлашда наслчилик ва саноат парранда фермаларида амалий аҳамиятга эга.\nПаррандаларнинг баъзи бир экстерер белгилари йилнинг фаслига боғлиқ ўзгаради. Бундан озиқлантириш, сақлаш, физиологик холатларига боғлиқдир. Кўпроқ экстерер белгиларининг ўзгариши кўпайиш органларининг вазифалари орқали ўзгариб боради. Масалан, товуқларни тухум қўйиш вақтида тирик вазни, тухумдон ҳажми, тухум йўли ва овқат ҳазм қилиш органлари катталашади ёки кенгайиб боради. Шунинг учун доимо тухум берувчи товуқларнинг қорни катта юмшоқ қўймич суяклар охири чўзилувчан, қориндаги суяклар билан қўймич суяклар орасидаги масофа узаяди. Масалан: қўймич суяклар орасидаги масофа тухум берувчи товуқларда ўрдакда 3-4 бармоқга тўғри келиб, 5см бўлади. Курка, ғозларда 5 бармоқга тенг бўлиб, 9 см бўлади. Тухум бермайдиган паррандаларда қўймич суяк бир-бирига якинлашиб 1-2 бармоқга тенг бўлиб, 2-3смни ташкил этади.\nПаррандалар танасининг кўз, тумшуғ ва оёқ қисмларини кўриб, тухум бериш тезлиги аниқланади. Тухум бериш тамом бўлса, терининг пигментаси тикланади. Тананинг ҳолатига қараб товуқларнинг тухум бериши аниқланади. Товуқларда тухум бериш бошланиш олдидан танаси кенгаяди, тухум бериш тўхтаса, қизил тожи оқариб қаттиқ бўлиб қолади.\nПаррандалар патининг ранги бошқа экстерер белгиларига қараб, ҳар бир парранда турининг қайси зотга мансублигини аниқлаш мумкин. Патнинг холати, ялтироқлиги, зичлигига қараб соғломлигини билиш мумкин.


13 май 2021, Тошкент вақти: 13:48\nҚовун, маккажўхори ва бошқа экинлар етиштириш билан шуғулланиб келаётган қўқонлик фермер Ботир Қўчқоров Озодлик билан суҳбатда бу йил ўзи деҳқончилик қилаётган ҳудудда “Оби новвот” қовунининг эрта пишар навига қурт тушиб улгурганини айтди.\n- “Оби новвот” деган баҳорда тез пишадиган қовун бор. Ўша қовунга дум томонидан қурт тушаяпти. Бугун бозордан “Босволди” олиб келдим яхши, нормальний. Фақат “Оби новвот”нинг эрта пишар навига қурт тушаяпти, дейди Ботир Қўчқоров.\nҚўқонлик фермер водий деҳқонлари қовун пашшаси деган зараркунандага яқиндан бери рўпара келганларини таъкидлади.\n- Ўтган йили биздан 10 километр нарида қовунларга қурт тушиб кетган эди. Кейин ҳаммасини дарёга оқизишган. Деҳқонлар бошқа жойдан келтирилган қовун уруғини экишган экан, дейишди. Қовунда қурт деган нарса ўтган йили миямизда пайдо бўлди, дейди қўқонлик фермер.\nБотир Қўчқоровга кўра, қовун гуллаган пайтида ва кейин икки марта ҳар 20 кунда дори сепилган палакларда қовунлар касалланмаган.\nҚишлоқ ва сув хўжалиги вазирлиги хузуридаги Республика Ўсимликларни ҳимоя қилиш ва агроакимё марказининг ўзини таништирмаган ходими Озодлик билан суҳбатда қовун пашшасига қарши самарали кураш усуллари ишлаб чиқилганини айтди.\nЛекин унинг иддаосича, қовун етиштираётган деҳқонлар зараркундаларга қарши вақтида дори сепмагани учун қовун қурти кўпаймоқда.\nУнга кўра, қовун пашшасига қарши кураш бўйича батафсил маълумотлардан иборат брошюралар ҳар йили барча вилоятлардаги фермер хўжаликларига тарқатилади.\n- Брошюра тайёрлаганмиз. Вилоят туманларидаги фермерларга тарқатганмиз. Қовун пашшаси бўйича лойиҳа қилинган. Асосан Қорақалпоғистон, Хоразм, Сурхондарё, Бухоро, Жиззах, Сирдарё вилоятларида кенг тарқалган. Водийда борлигини мен биринчи марта эшитяпман. Водийга ҳам ўтган бўлиши мумкин. Чунки одамлар қовун уруғини ўзлари олади, бир-бирига беради. Вақтида дори сепилмаган бўлиши мумкин, дейди марказ ходими.\nҚишлоқ ва сув хўжалиги вазирлиги расмийси Зафар Ортиқов Озодлик билан суҳбатда қовун пашшаси Ўзбекистонда азалдан бўлмаганини ҳашорат бошқа юртлардан тахминан 15 йил олдин кириб келганини айтди.\nОртиқов ҳозир бу зараркунандага қарши Ўзбекистонда самарали препаратлар ишлаб чиқаилаётганини ва ҳосилга тахдид йўқлигини таъкидлади.\n- Биринчи Қорақалпоғистон ва Хоразмда ривожланган бўлса, ҳозирги пайтда 90-95 фоизи “обработка” қилинди. У ерда зараркунанда ўз кучини кўрсата олмаяпти. Унга қарши самарали кураш чоралари топилган. Ҳеч қанақа зарар етказаётган жойи йўқ. Бундан хабари бўлмаган деҳқонларда ва хусусий томорқаларда қовун пашшаси зарар етказаётган бўлиши мумкин, дейди Зафар Ортиқов.\nЎзбекистон Республикаси Ўсимликларни ҳимоя қилиш илмий текшириш институти раҳбари Аҳрор Саъдуллаев Озодлик билан суҳбатда қовун пашшасига қарши фақат кимёвий воситалар қўлланилаётгани, ҳозирча биологик кураш усули йўқлигини айтди.\n- Қовун пашшаси кичкина, майда, жигар ранг бўлади. Унга қарши дори сепилади. Биологик кураш йўли йўқ, - дейди Аҳрор Саъдуллаев.\nҚишлоқ ва сув хўжалиги вазирлиги маълумотига кўра, ҳозир Ўзбекистонда 45 тадан ортиқ навдаги қовун етиштирилади.\nЎтган йил Республикада 1 миллион 320 минг тонна полиз маҳсулотлари етиштирилган. Ўтган йили ҳам республиканинг турли вилоятларида қовунга қурт тушгани ҳақида хабарлар берилган эди.


2020 йилда Ўзбекистонда иқтисодий ўсиш 0,5 фойизгача пасаяди - Parstoday\nсентябр 16, 2020 09:34 Asia/Tashkent\nОсиё тараққиёт банкининг етакчи йиллик иқтисодий нашри ҳисобланган Asian Development Outlook 2020’га киритилган янги маълумотларга мувофиқ, ОТБ 2020 йилда Ўзбекистон ЯИМ ўсишини 0,5 фоиз даражасида прогноз қилмоқда ва бу июнь ойидаги 1,5 фоиз даражасидаги прогнозга нисбатан пасайиш ҳисобланади. Бироқ 2021 йилда ЯИМ 6,5 фоизгача кўтарилиши кутилмоқда ва бу прогноз 2020 йилда қилинган прогнозга мос келади.\n«Бизнинг ҳисоботимизда бу йил ўсишнинг пасайиши тахмин қилинаётган бўлса-да, хизматлар ва саноат соҳаларида кутилаётган ўсиш натижасида 2021 йилда қайта тикланиш кутилмоқда. Мамлакат пандемияни энг қисқа вақт ичида енгиши ва иқтисодиётни тиклашини таъминлаш учун биз касалликнинг ижтимоий ва иқтисодий ҳамда соғлиққа бўлган таъсирини камайтириш борасида Ўзбекистон халқини қўллаб-қувватлаб, ёрдам бериб келмоқдамиз», — дейди ОТБнинг Ўзбекистондаги доимий ваколатхонаси раҳбари Синди Малвичини.\nБанкнинг инфляция прогнозлари ўзгаришсиз қолмоқда — 2020 йилда 13 фоиз ва 2021 йилда 10 фоиз. Пандемия билан боғлиқ узилишлар 2020 йилнинг дастлабки 7 ойида озиқ-овқат маҳсулотлари нархларида инфляцияни оширди, бироқ бу даврда бошқа товар ва хизматлар нархлари инфляцияси секинлашди. Шу билан бирга, 2019 йилга нисбатан Ўзбекистон сўмининг АҚШ долларига нисбатан қадрсизланиши 2019 йилнинг биринчи ярмидаги 2,5 фоиздан 2020 йилда 6,7 фоизгача кўтарилди.\nСаёҳатларга қўйилган чекловлар ва Россиядаги ҳолат сабабли пул ўтказмаларининг қисқариши ҳамда табиий газ, мисга бўлган талаб ва нархларнинг пасайиши сабабли товарлар экспорти 19,7 фоизга пасайди. Натижада Ўзбекистоннинг жорий ҳисоб дефицити 2020 йилнинг биринчи ярмида ЯИМнинг 7,7 фоизига тенг бўлди. Ўтган йилнинг шу даврида бу кўрсаткич 6,8 фоизни ташкил этган.\nТаъминот занжиридаги узилишлар товарлар импортининг 14,1 фоизга қисқаришига олиб келди ҳамда қурилиш ва саноат моллари импортида сезиларли пасайиш кузатилди. Хизматлар экспорти 38,6 фоизга, импорти эса 28,4 фоизга пасайди. Экспорт ва пул ўтказмаларидаги заифлик давом этаётган шароитда банк жорий ҳисоб дефицитининг 2020 йилда ошишини ва 2021 йилда экспорт ва пул ўтказмаларининг тикланиши натижасида қисқаришини прогноз қилмоқда.


Бош саҳифа Ўзбек насри онлайн антологиясиЖасур Кенгбоев (1985)Жасур Кенгбоев. Узоқлашув (ҳикоя)\nКўздан нари – кўнгилдан нари\nХаёл – ёмон, дейдиганлар ҳақ. Одам, аччиқдир, шириндир, хаёл билан бўлиб, кўп нарсадан, ҳатто, ўзидан ҳам узоқлашиб кетиши мумкин. Узоқлашув ва Танишув. Жуда қизиқ…\nТалаба эдим. Қаҳратон қиш. Янги йил арафасида таътилга чиқдик. Пойтахтдан уйга – Чироқчи туманидаги Кўкдала қишлоғига кетишим керак. Поездга чипта олишга улгурмадим. Одатда, байрамолди йўловчи кўп бўлади. Транспорт нархи ҳам шунга яраша – осмонга сапчийди. Чамаласам, таксига ҳам пулим етмайди. Ноиложман. Айланиб ҳам, ўргилиб ҳам нисбатан арзон улов – жонажон автобусда кетишга мажбурман.\nАвтобус зўр-да! Ҳаётда ҳеч учрашмаган, танимаган одамлар билан маълум муддат «яқин таниш» бўлиб борасан. Манзилингга етдингми, хайрлашасан-да, кетасан. Кейин уни ҳаётингда яна кўрсанми-йўқми айтиш қийин. Бунинг аҳамияти йўқ аслида. Лекин шундай йўловчи-йўлдошларга дуч келасанки, улар ҳаётингда туб бурилиш ясаб юбориши ҳам мумкин.\n…Йўл ҳақини келишгач, автобусга чиқдим. Бўлғуси йўлдошларимга бирма-бир назар ташлайман. Бирорта ҳам таниш йўқ. «Эҳ» дедим. Ҳамсуҳбатсиз қийиналасан-да. Боз устига сал одамовироқман, киришувчанликдан асар ҳам йўқ. Кайфиятим бир нави бўлди. Кўрсатилган ўриндиққа маҳкам жойлашиб, ён-атрофимга назар ташладим. Ҳамма ўз ёнидаги билан ғинғир-ғинғир гаплашади. Ёнимда ўтирган йигирма беш-йигирма олти ёшлардаги ака мен билан саломлашгач, роса гаплашишга уриниб кўрди. Жиним суймади. Қисқа жавоб қайтарардим-у, савол бермадим. Фойдасини билмагач, у жим кетаверишга аҳд қилди, шекилли.\nПойтахтдан узоқлашяпмиз. Ҳаво совуқ. Қишнинг изғирин шамоли мункиллаб қолган чолдай имиллаб бораётган автобусимизнинг ойналарини «чийиллатиб» куй чалиб ўйнайди. Автобус ичида икки хил иқлим. Ойналар одам нафасидан димиқиб кетганидан буғланади. Полда эса совуқ шамол оёқни чимчилаб-чимчилаб олади.\nШу кўйи Сирдарё-ю Жиззах, Самарқанду Қашқадарёнинг бийдай дала-даштлари, тоғ-у адирлари оралаб уйга кетаяпмиз. Ҳамма автобусдан олдин етсам, дейди. Гурунглар авжига чиқади. Қишлоқ одами-да, сабил, баланд овозда гапиради. Қаттиқ кулади. Бировлар Чорсу бозорида ишлагани, бир кун тортган араваси учун фалон сўм пул топганини, шу пулнинг барига онасига, икки қизчасига совға-салом олгани, кейин йўлга пули етмай қолиб, ўрнига ўзи учун олган янги қўл соатини бериб шу автобусга чиққанини айтади. Бошқаси шаҳарлик бир бойнинг уйида мардикорлик қилиб, «бир белбоғ пул» ишлагани, кейин мелисанинг қўлига тушиб, сўнг … , ҳозир аранг уйига келаётганини гапиради…\nМен эса жим келавераман. «Бу одамлар менга анчайин узоқ экан…»\nОлис йўлда қанча уринмайин, одатимга кўра, ухлаб қолибман. Бир маҳал ҳайдовчининг ғўлдираган баланд овозидан уйғониб кетдим:\n– Еттитомга келдик. Тушадиганлар тайёрлансин!\nДеразадан қарайман. Зимистон. Соатим миллари уч-у йигирмани кўрсатади. Апил-тапил нарсаларимни сумкамга солиб, олдинга ўтдим. Совуқда бир ўзим қолдим энди деб ўйлагандим. Адашибман. Изимдан тўрт нотаниш йигит тушиб келди.\nЭътибор берсам, боя Чорсуда ишладим, деб гаплашиб келаётган йигитлар экан. Ярим тунда ҳаммамиз йўл пойлаймиз. Қишлоққа олиб борадиган уловдан эса дарак йўқ. Туравериб совуқ этимиздан ўтиб кетади. Йўл четидаги бекат томон юрамиз.\n– Сиз қаерга борасиз, меҳмон? — деди тўртовлоннинг бири йўл-йўлакай.\nҲайрон қолдим. Мени «меҳмон» дедими? Кулгим қистади:\n– Мен «меҳмон» эмасман, — дедим дона-дона қилиб. Улар уст-бошимга, юзимга бошқатдан разм солиб чиқди-да, деди:\n– Э, кечирасиз. Сизни танимас эканмиз. Ўзи қаердансиз?\n– Шу ердан, Кўкдаладанман.\n– Эй, бир қишлоқдан эканмиз-у, – деб юборишди бирваракайига. – Кимлардансиз? Нима иш қиласиз ўзи?\nТенгқурларим шўх экан. Бекатга етгунча саволга кўмиб ташлашди. Саволлариям ўзидан оддий, жайдари ва ғариб туюлди. Меники шу пайт «тутиб қолди». Уларнинг бачкана туюлган суҳбатидан ўзимни торта бошладим. Сал нарироққа — бекатнинг бу бурчагига келаман. Улар ниятимни сезди. «Бизни менсимаяпти». «Қара, биз билан гаплашгиси йўқ» деган гапларини эшитиб турибман.\nСўнг улар ўзларича гурунглашади. Бир гапириб икки кулади. Мен дирдираб сония санаб машина кутаман. Улар ўтириб олиб ҳиринглайди. Ярим кеча, совуқ оғизни очирмайдиган пайтда-я. Ҳамқишлоқларимнинг кулгиси асабимга тега бошлайди. Бир соат ўтди ҳамки, бахтга қарши, бирорта машина келмади. Совуқ эса суякни зирқиратарди.\nШунда йигитлар қўзғалиб қолди. Тўртови тўрт томонга тарқалди. Беш-олти дақиқадан сўнг қўлида шох-шабба кўтарганча бирин-кетин қайтиб кела бошлади. Эътибор бераман. Дарахтнинг хўл, қор аралаш шохларини синдириб обкелаяпти.\n«Буларнинг қўлидан совуқ ҳам ўтмайди-я».\n«Ўлжа» бекатнинг ўртасига ташланди. Кичик гулхан ясалди.\nБирови чўнтагидан «зажигалка»ни чиқариб ўтинни ёқишга киришди. Ҳадеганда ёнмади. Шунда бири шох-шаббага қараб:\n– Ё, Мойли бобонинг қўли, ёниб кетсанг-чи, энди, – деганди «гурр» кулги кўтарилди. Олов ҳам ёнди.\n«Нега кулади?» «Ким у Мойли бобо?». Қизиқдиму, лекин уларга яқинлашмадим. Йигитлар оламшумул кашфиёт ўйлаб топгандек ўзида йўқ мамнун, гулхан атрофини ўраб олишди. Қўлларини оловга теккизиб иситаяпти. Бирови туфлисини ечиб, жиққа ҳўл бўлиб кетган пайпоғини қуритаяпти. Менинг эса совуқдан тилим калимага келмай қолди. Танам оғирлигини дам у оёғимга, дам бу оёғимга ташлаб турибман.\n– Меҳмон, келинг, исиниб оласиз, – деди болалардан бири кутилмаганда.\nСовуқдан қизарган юзларим энди уятдан, ҳижолатпазликдан лов-лов ёнарди. «Мен менсимаган, ётсираган ҳамқишлоқларим исинишга таклиф қилдими?». Этимдан ўтиб бораётган совуқ манманлигимни синдирди.\nҲамқишлоқларим даврасига бориб қўшилдим. Олов ёруғида юзларига зимдан разм соламан. Ё, тавба! Булар ким, ёшларми? Шулар-а? Йўқ, уларнинг ёши меники билан баробар, лекин а-анча катта кўринади. Қўлларига қарайман. Дағал, катта-катта ёрилиб кетган. Ўйга ботаман. Эзиламан. «Буларни қора меҳнат қаритиб қўйган».\nҚувноқ тенгқурларимдан Мойли бобонинг кимлигини сўрайман.\n– Мойли бобоми? – дейди биринчиси. – У – манавининг бобоси, – деди кўзлари қисиқ новча шеригини кўрсатиб. Новча аввал дўстларига, сўнг менга савол назари билан қарайди.\n– Бунинг бобоси қишлоғимизнинг Афандиси. Ҳаммани боплайди, алдайди, масхара қилади. Унинг ҳар айтган гапи машҳур бўлиб кетади, – дейди иккинчиси.\nСўнг йигитлар бири қўйиб бири Мойли бобонинг ана шундай «машҳур бўлиб кетган» антиқа гапларини айтиб кетди.\n«Бир куни Мойли бобо дўстига шундай мақтанибди. Мен Тошкентда жеган (еган – Ж.К.) лағмон Самарқандгача орқамдан эргашиб келди».\n– Э, бўмабди бунинг, – дейди иккинчиси. – Мана буни эшит. Маҳмасолай бобонинг тўйида Мойли бобо дўстларига мақтанаётганмиш:\n– Ошналар, кеча Кўкдала бозоридан бир килограмм новвот сотиб олдим. Бай-бай, қурғурнинг ҳар бир бўлаги икки килодан чиқади-ёв, дермиш.\n– Бунисиям ҳеч нарсамас экан, – дейди учинчи суҳбатдошимиз. – Мойли бобо бир чўпон дўсти билан қўй боқиб юрганакан. Далада қўйлар, икки эшак ва икки чолдан бўлак ҳеч ким йўқ эмиш. Кечга яқин Мойли бобо маъюс тортиб қолибди. Ҳар доим юзидан бол томиб, лоф урадиган, йўқ жойдаги гапларга ҳам ҳиринглайверадиган чолнинг бу ҳолини кўрган дўсти ташвишланиб қолибди: «Нима бўлди экан унга?»\nМиқ этмай қўйган Мойли бобо анча вақтдан кейин чўпон дўстига қарата: «Шоди, дўстим, сенга муҳим бир гапни айтайми?» – дебди.\nШоди чўпон хурсанд, кейин ҳайрон бўлиб, айт, дебди.\nШунда Мойли бобо у ёқ-бу ёққа аланглаб қараб олармишда, эшак устидан туриб дўстининг қулоғига жуда секин шивирлаб, дермиш:\n– Мен уйга кетдим. Сен зерикмай қўйларни боқиб юравер…\nМойли бобонинг «қанотли» гаплари даврада кўп айтилди. Негадир, ёшлигим эсимга тушиб кетди. Қишлоқдаги ошналаримни кўргим келди. Далада, узо-о-қларга чўзилган далаларда улар билан қурган давраларимизни қўмсадим. Шундагина ёнимдагилар, Мойли бобонинг неваралари ўзимнинг яқинларим экани, йўқ, аслида мен уларнинг узоғи эканимни тушуниб етдим. Узоқлашув…\n← Аввалги Аввалги Нусрат Раҳмат. Биз ва хитойликлар (2014)\nКейинги → Кейинги: Жасур Кенгбоев. Ортиқча одам (ҳикоя)


Педагогик-психологик ташхис нима? Мактабда ўқиётган ҳар бир ўқувчига шундай ташхисларни қўйиш шартми? - Халқ сўзи\n13:08 26 Ноябрь 2020 Жамият\nАОКАда бўлиб ўтган брифингда Ўқувчиларни касб-ҳунарга йўналтириш ва педогогик-психологик республика ташхис маркази бўлим бошлиғи Ҳаёт Фозилжонов ушбу саволга қуйидагича жавоб берди:\n— Педагогик-психологик ташхис ўқувчиларнинг ўзлаштириши, ўқишдаги қийинчиликларни, унинг ўқишига таъсир қилаётган ижтимоий, оилавий омилларни ўрганишга йўналтирилади.\nТашхис натижалари тарбия жараёнини тўғри режалаштириш, йўлга қўйилган хатоларни тузатиш, педагогик-психологик профилактика ишларини олиб бориш имконини беради.\nПсихологик-педагогик текшириш вазифаларига қуйидагилар киради:\n— боланинг ҳиссий ва коммуникатив доирасини ривожланиш даражасини аниқлаш ва тавсифлаш;\n— ақлий ва нутқий ривожланиш даражасини аниқлаш;\n— ижтимоий-маиший фаолиятни ривожланиш даражасини аниқлаш;\n— боланинг психик ривожланиш савиясини аниқлаш, потенциал имкониятлари асосида коррекцион ишларни белгилаш;\n— ота-оналар ва мутахассислар учун методик тавсиялар ишлаб чиқиш;\n— ўқувчиларнинг таълим-тарбия жараёнидаги иштироки, уларнинг ҳар бир ҳолат, воқеа ва ҳодисага муносабатини психологик-педагогик ташхисга оид янги методикалар асосида ўрганиш, таҳлил этиш ва зарур кўрсатмалар бериш;\n— ўқувчиларнинг қизиқишлари, мойилликлари, истеъдоди ва иқтидоридаги асосий йўналишларни аниқлаш;\n— таълим муассасасига қабул қилинган ўқувчиларнинг психологик мослашуви ва ривожланиш динамикасини, ўқувчиларнинг ўқишга тайёргарлик ҳолатлари, ўзлаштириши ва ривожланишига тўсқинлик қилаётган омилларни аниқлаш, ўрганиш, таҳлил қилиш ва тавсиялар ишлаб чиқиш;\n— таълим муассасасининг кейинги босқичларига ўтган ўқувчиларнинг янги ижтимоий муҳитга мослашуви, ўқув фаолияти, билим, кўникма ва малакаларни эгаллаш динамикаси, шахс сифатлари, шахслараро муносабатлар шаклланишини кузатиб бориш, таҳлил этиш, коррекцион машғулотларни ташкил этиш;\n— психологик-педагогик ташхислар, сўровномалар, суҳбатлар орқали ўқувчиларнинг касбий қобилиятлари, қизиқишлари ва фанни ўзлаштиришга мойилликларини аниқлаш, уларнинг онгли равишда касб-ҳунар танлашларига кўмаклашиш, таълимнинг кейинги босқичларида ўқишни давом эттириш учун ўқувчилар ва ота-оналарга тавсиялар бериш ва йўналтириш;\n— ижтимоий-психологик муаммолари мавжуд ҳамда фанларни ўзлаштириши паст ўқувчилар билан психологик-педагогик ташхислар, сўровномалар, суҳбатлар ўтказиш орқали муаммо турини аниқлаш, гуруҳлаш ва улар билан коррекцион ишларни олиб бориш.\nҲар бир ўқувчининг ташхисдан ўтиши шарт эмас, чунки умумтаълим мактабларида ўқувчиларнинг психологик ўзгариши доимий кузатиб борилади. Агар уларда психик ўзгаришлар кузатилса, психологик коррекциялаш орқали бартараф этилади.


17.04.2020 21:50 0 6335\n2008 йилда ОИВни кашф этгани учун Нобель мукофотини олган франциялик вирусолог Люк Монтаньенинг фикрича, янги COVID-19 коронавируси табиий пайдо бўлмаган, у лабораторияда яратилган.\n«Ушбу вирус билан манипуляция қилинган, деган хулосага келдик», — деди Монтанье «CNEws» телеканалига берган интервьюсида. Унинг таъкидлашича, COVID-19 га ОИВ зарралари қўшилган.\n«Вирус табиий келиб чиқмаган, бу молекуляр биологларнинг иши», — деб ҳисоблайди вирусолог. — Қандай мақсадда яратилгани номаълум. Менинг вазифам — фактларни келтириш, мен ҳеч кимни айбламаяпман, буни ким ва нима учун қилганини билмайман. Эҳтимол, улар ОИТСга қарши вакцина ишлаб чиқмоқчи бўлишгандир».\nШу билан бирга, «Pourquoi docteur» порталига берган интервьюсида бу вирус Ухань лабораториясидан чиққанлигини айтиб ўтганди.\nОИВ лаборатория Нобель ОИТС коронавирус Ухань Люк Монтанье


Улардан бўлишни истайман! | Azon.uz - Ахборот-таҳлилий портал\n1395 19:30 07.03.2021\nСаҳобалар розиёллоҳу анҳум Расулуллоҳ саллоллоҳу алайҳи васалламнинг ҳар-бир сўзларига интиқ бўлиб туришар, атрофларида доимо гирдикапалак эдилар.\nБир куни Расулуллоҳ саллоллоҳу алайҳи васаллам уларга дедилар:\n"Ким Аллоҳ йўлида икки бор инфоқ қилса (бирор нарса сарфласа ёки Аллоҳ йўлида икки жуфт от, туя, эшак, динор ва ҳоказо сарфласа) жаннат эшикларининг биридан чақирилади. Ким намоз аҳлидан бўлса намоз эшигидан, ким жиҳод аҳлидан бўлса жиҳод эшигидан, ким рўза аҳлидан бўлса Райён эшигидан, ким садақа аҳлидан бўлса садақа эшигидан чақирилади".\nШунда Абу Бакр розияллоҳу анҳу: "Эй Аллоҳнинг Расули! Ота-онам сизга фидо бўлсин, барча эшиклардан кириш фазилати ҳам бўлармикан, бирор киши барча эшиклардан ҳам чақирилиб қоладими?" деб сўрадилар. Расулуллоҳ саллоллоҳу алайҳи ва саллам: "Ҳа. Сени ўшалардан бўлсанг керак деб ўйлайман" , деб жавоб бердилар.\nБу ҳадиснинг шарҳи сифатида имом Молик роҳимаҳуллоҳ билан обид Абдуллоҳ Умарий ўртасида бўлган воқеани келтираман. Абдуллоҳ Умарий инсонлардан ажраб рўза, намоз, кечаси ўқиладиган таҳажжуд ва қуръон тиловатига берилди. У имом Моликни кишилардан ажралиб ибодатга берилишга, кишилар билан эмас, ўз иши билан машғул бўлишга тарғиб қилиб мактуб ёзди.\nИмом Молик роҳимаҳуллоҳ унга шундай деб мактуб битдилар:\n"Аллоҳ таоло ризқларни тақсим қилгани каби ишларни ҳам тақсим қилди. Баъзи кишиларга намозда очилган нарса жиҳодда очилмайди. Баъзиларга садақада очилган нарса рўзада очилмайди. Энг афзал иш илм тарқатишдир. Мен Аллоҳ менга илмда очган нарсаларига рози бўлдим. Менинг ажрим сеникидан оз деб ўйламайман. Иккимиз ҳам яхшиликдамиз деб ўйлайман!".\nЭнди биз ҳам ўзимизга назар солсак, ибодатнинг барча турида эмас, маълум бир ибодатда қудратли ва фаол эканимизни кўрамиз. Шундай экан, ўша ибодатни кўпайтириш лозим. Бизнинг жаннатдаги эшигимиз ўша ибодатда бўлади. Бошқа эшикларни ҳам мутлоқ тарк қилмаймиз.\nБиздан бировимиз рўза тутишда фаол, аммо садақа беришда унчалик фаол эмас. Бошқа бировимиз қуръон ўқишни яхши кўради. Ҳадисдан унга кўп нарса очилмайди. Неъмат бир майдонда ғолиб бўлганларга топширилади.\nАллоҳ сенга қайси ибодатни очган бўлса уни кўпайтир. Аммо сенга очилмаган ибодатларни ҳам мутлоқ тарк қилиб қўйма. Агар биздан ҳар-биримиз ўзимиз учун енгил қилиб қўйилган ибодатларни керагича бажарганида бугун бу уммат яхшилик устида бўлар эди.\nҲассон ибн Собит розиёллоҳу анҳу жоҳилиятда ҳам, исломда ҳам қилич тутмади. Бирор-бир жиҳодда иштирок қилмади. Аммо у зўр шоир эди. Ўз шеърлари билан исломни ва унинг аҳлини ҳимоя қилди. У зотнинг шеърларидаги куч Холид ибн Валид розиёллоҳу анҳунинг қиличининг кучидан кам эмас. Иккиси ҳам Аллоҳ уларга очган ибодат ила исломга нусрат беришган.\nАллоҳ сенга берган истеъдодга қара. Ана шунда ислом чегараларидан бир чегара сенинг қўриқлашингни кутиб турганини ҳис қиласан. Сен ўша ерда бўл. Сенинг мақоминг Аллоҳ сени қоим қилган ўриндадир!\nжаннат Махсус Ахлоқ Мақолалар\n1711 19:05 12.05.2021\n2189 04:00 09.05.2021\n1620 18:00 25.04.2021\n2166 23:00 04.04.2021\n1612 18:00 28.03.2021\n2977 07:00 24.03.2021


09:50 / 25.11.2017 | Abdulaziz | 7248\nТўй тугаб, меҳмонлар тарқалиб кетгандан сўнг, одатда, куёвнинг алоҳида тайёрланган хонада кутиб ўтирган келин ҳузурига дастлаб киришига алоҳида эътибор берилиши турган гап. Албатта, бир умрлик савдо бўлмиш никоҳли ҳаётни амалий бошлаш ҳодисаси алоҳида ҳис-ҳаяжон, орзу-истаклар билан тўлиб-тошган бўлиши муқаррар. Бундай пайтда қилинадиган ҳар бир иш, босиладиган ҳар бир қадам ва айтиладиган ҳар бир сўз умр бўйи эсда қоладиган бўлиши ҳам табиий. Шунинг учун бўлса керак, одамларда бу ҳодисага алоҳида аҳамият бериш одати бор. Ушбу муносабат ила келажак ҳаётнинг бахтли бўлишига оид деб ўйланган ирим-сиримлар ҳам кўпайган. Айниқса, аёллар ичидаги гап-сўзлар, келин-куёвга бериладиган маслаҳатлар ҳам кўпайиб кетган. Баъзи жойларда авваллари, келиннинг ризқи ўзи билан кирсин деб, янги уйга кириб келаётган келиннинг бошига нон боғлаб қўйишар, келин билан куёв ўз хоналарида дастлаб кўришганда ким иккинчисининг оёғини олдин босиб олса, оилада ўшанинг гапи ўтадиган бўлади, дейишарди. Яна, келин-куёвга ойнани кўрсатиб, қандайдир саволлар беришар ва ўша саволларга мос жавоб беришни талаб ҳам қилишарди. Ҳатто баъзи китобларда куёв уйнинг бурчагида оёғини ювиши ва яна нималардир қилиши кераклиги ҳақида ёзилган ҳам экан. Одамлар ўша ёзилган нарсаларга амал қилиш ёки қилмаслик борасида саволлар ҳам беришганди. Эҳтимол, бундан бошқа гап-сўзлар, бидъат-хурофотлар ҳам бордир. Эҳтимол, кўплари йўқолиб ҳам кетгандир. Лекин шаръий тушунчаларда бу ҳақда қандай кўрсатмалар борлиги билан ҳар бир мусулмон шахс қизиқиши турган гап. Уламолар куёв келиннинг олди га биринчи бор кирганида нималар қилиши кераклиги ҳақида унча кўп гапларни айтмаганлар ва ривоятларни келтирмаганлар. Бу тўғрисида ушбу сатрларни ёзишдан олдин ҳозирги воситалар орқали ҳам қидириб кўриб, унчалар кўп нарса йўқлигига ишонч ҳосил қилинди, яъни маълумот кўплигидан қай бирини олиш қийинлашадиган даражада эмаслиги аён бўлди. Ўзимиз аввал ёзган баъзи нарсаларга кейин топган маълумотларни қўшиб, тақдим этишга ижозат бергайсиз. Дастлабки маълумот Расулуллоҳ соллаллоҳу алайҳи васалламнинг куёвлари ҳазрати Али розияллоҳу анҳунинг Фотимаи Заҳро розияллоҳу анҳо олдиларига тўйдан кейин биринчи киришларидан олдин уларга қилган ишлари ва дуолари ҳақидадир. «Тўй кечаси бўлганида Расулуллоҳ соллаллоҳу алайҳи васаллам куёв бўлмиш Али ибн Абу Толибга: «Эй Али, келинга бир тўй ҳам қилмоқ керак», – дедилар. Шунда Саъд ибн Муъоз розияллоҳу анҳу: «Менда бир қўчқор бор!» – деди. Ансорийлардан бир гуруҳи бир неча соъ жўхори жамлаб келишди. Ана ўша нарсалардан тўй зиёфати уюштирилди. Зиёфатдан кейин Расулуллоҳ соллаллоҳу алайҳи васаллам Али ибн Абу Толибга: «Менга учрамагунча бир нарса қилмай тур», – дедилар. Кейин Расулуллоҳ соллаллоҳу алайҳи васаллам Фотима розияллоҳу анҳо турган жойга бордилар-да, у кишига: «Менга сув келтир», – дедилар. Келинликка тайёрланиб олган Фотима розияллоҳу анҳо бир идишда сув келтирдилар. Пайғамбар соллаллоҳу алайҳи васаллам у сувдан Фотима розияллоҳу анҳонинг кўксиларига ва бошларига сепдилар-да: «Аллоҳим, мен Сендан бунга ва бунинг зурриётларига шайтони рожиймнинг ёмонлигидан паноҳ тилайман», – дедилар. Сўнгра у зот яна сув келтиришни талаб қилдилар. Бу сафар Али ибн Абу Толиб бориб, ҳалиги идишда сув келтирдилар. Расулуллоҳ соллаллоҳу алайҳи васаллам у кишига ҳам худди Фотима розияллоҳу анҳога қилган ишларни ва дуоларни қилдилар ва: «Аллоҳим, икковларига барака бергин, икковларининг устиларидан барака нозил қилгин ва икковларининг зурриётларини баракали қилгин», – дедилар. Сўнгра Набий соллаллоҳу алайҳи васаллам икки муаввизатайнни тиловат қилдилар ва: «Ўз аҳлинг олдига Аллоҳнинг исми ва баракаси ила киравер», – дедилар». Ушбу иқтибосдан куёвнинг келин олдига биринчи бор киришидан олдин қавмнинг катталари қиладиган ишлар ва дуолар ҳақида маълумот олишимиз мумкин. – Куёв келиннинг олдига биринчи бор киришида хурсандлик, очиқ чеҳра ва мулойимлик билан кириши кераклиги китобларимизда тавсия қилинган. Чунки келин ҳис-ҳаяжонда, хавфда, хижолат ва ўзгача ҳолатда туради. Куёв «бисмиллаҳ»ни айтиб, ўнг оёқ билан салом бериб киради. Сўнгра келиннинг пешонасига қўлини қўйиб туриб, қуйидаги ривоятда келган дуони ўқийди.\nСалмон розияллоҳу анҳудан ривоят қилинади: «Расулуллоҳ соллаллоҳу алайҳи васаллам дедилар: «Қачон бирингиз бирор аёлга уйланса, қўшилиш кечасида икки ракъат намоз ўқисин, ун(келин)га ҳам ортида икки ракъат намоз ўқишини айтсин. Албатта, Аллоҳ уйда яхшиликни (пайдо) қилувчидир». Баззор ривоят қилган. Албатта, бу каби намозлар хайрга, баракага, яхшиликка сабаб бўлиши турган гап. Мусулмон инсон учун намоз унинг ҳаётидаги энг азиз нарсадир. Юқорида келтирилган нарсалар куёв ва келинлар учун уларнинг биринчи кечаларида яхши ният ила ихтиёрий қилинадиган ишлар ва дуолардан иборатдир. Яхши умид ила қилса, гўзал иш бўлади. Аммо қилмаса, шаръий жиҳатдан ҳечқиси йўқ. Буларни қилмаганлар «бу ишларни қилмаган эдик, энди нима бўлади?» деган хаёлларга бормасликлари лозим. ("Бахтиёр оила" китобидан). Валлоҳу аълам!


АГРОИНСПЕКЦИЯ – ҚИШЛОҚ ХЎЖАЛИГИГА ЯНГИЧА ЁНДАШУВ(МИ?)|Оҳангарон ҳаёти - Жизнь Ахангарана\nАГРОИНСПЕКЦИЯ – ҚИШЛОҚ ХЎЖАЛИГИГА ЯНГИЧА ЁНДАШУВ(МИ?)\nСўнгги пайтларда барча жабҳаларда бўлгани каби қишлоқ хўжалиги соҳасида ҳам кенг кўламли ислоҳотлар амалга оширилмоқда. Хусусан, аграр соҳани ислоҳ қилиш, қишлоқ хўжалиги маҳсулотларини етиштириш ва қайта ишлашни янада кенгайтириш, экспорт ҳажмини ошириш юзасидан муҳим чора-тадбирлар олиб борилмоқда.\nПрезидентимиз томонидан қабул қилинган “Мамлакатнинг озиқ-овқат хавфсизлигини янада таъминлаш чора-тадбирлари тўғрисида”ги Фармонида юртимизда озиқ-овқат хавфсизлигини мустаҳкамлаш, экологик тоза маҳсулотлар етиштиришни кенгайтириш, аграр соҳанинг экспорт салоҳиятини ошириш, шунингдек, импорт қилинадиган қишлоқ хўжалиги маҳсулотлари эҳтиёжи юзасидан долзарб вазифалар белгилаб берилди. Буларнинг барчаси, алалоқибат, мамлакатимизнинг озиқ-овқат хавфсизлигини таъминлашга қаратилганлиги билан устувор аҳамият касб этади. Озиқ-овқат хавфсизлиги нафақат бир давлатни бошқасига айнан озиқ-овқат маҳсулотларига нисбатан тобе эмаслигини, балки аҳоли эҳтиёжларини физиологик меъёрларга мос равишда истеъмол товарлари билан етарли даражада таъминланишини ҳам назарда тутади.\nМаълумки, шу кунга қадар респуб-ликамизда озиқ-овқат хавсизлигини таъминлаш борасида бир қатор ташкилотлар, корхоналар ўз йўналишлари бўйича фаолият кўрсатиб келаётган эди. 2018 йил 7 майда Президентимизнинг “Ўзбекистон Республикаси Бош прокуратураси ҳузуридаги агросаноат мажмуи ва озиқ-овқат хавфсизлиги таъминланиши устидан назорат қилиш инспекцияси фаолиятини ташкил этиш чора-тадбирлари тўғрисида”ги Қарори қабул қилиниб, унга асосан, юқоридаги ташкилотлар тугатилди. Қарордан келиб чиқиб, тугатилган ташкилотларнинг ҳуқуқлари, мажбуриятлари ва шартномалари бўйича ҳуқуқий ворислиги, шунингдек, қонун ҳужжатларида белгиланган вазифалари ва ваколатлари янги ташкил этилган инспекцияга ўтказилди.\nХўш, бундай янгича ёндашув, янгича механизмга зарурат қаердан пайдо бўлди?\nЁши улуғларимиздан гоҳи-гоҳида эшитиб қоламиз: яқин-яқингача қишлоқ хўжалиги маҳсулотларини дорилаш нималигини билмас эдик. Серқуёш, тупроғи унумдор далаларимизда, томорқаларимизда етиштирилган сархил помидору бодринглар, картошкаю пиёзларимиз, боғларимизда пишган ҳар хил меваларимиз ўзининг табиий тозалиги, ҳеч қандай кимёвий ўғитларсиз етилганлиги билан дунё бозорларида ўзининг муносиб ўрнига эга эди. Бу гапларга қўшилмай иложимиз йўқ. Ҳозир ҳам маҳсулотларимиз чет элга экспорт қилинмоқда. Бироқ, сўнгги пайтларда қишлоқ хўжалиги экинларига келган касалликлар худди компьютер вируси сингари тобора тез тарқаб, авж олиб бораётганлиги, бир касалликка даво топилса, ўрнига янгиси пайдо бўлаётганлиги кишини ажаблантиради. Ҳайрон қоларлиси шундаки, деҳқонларимиз экин экишдан олдин, уни қандай парваришлаш ёки келгусида қанча ҳосил бериши ҳақида эмас, балки қанча ҳосил йўқотаётганлиги, экинга тушадиган касалликка қарши кураш ҳақида бош қотирадиган бўлишди.\nШу ўринда ҳақли бир савол туғилади. Бундай касалликлар каердан, қай йўсинда пайдо бўлмоқда? Ҳозирги кунда бутун дунёда озиқ-овқат хавфсизлигини таъминлаш, экспорт ва импорт масалалари, қолаверса, озиқ-овқат бозорларини эгаллаш борасида жиддий рақобат юзага келганлиги сир эмас. Бу эса ҳар бир давлатни нафақат ички бозорларни тўлдириш, балки ўз маҳсулотларини чет элга сотиш орқали даромад кўришга бўлган интилишини янада кучайтирмоқда. Бироз мулоҳаза ва мушоҳада юритган одам юқоридаги муаммонинг қаерга бориб тақалаётганлигини англаб олиши қийин эмас. Тўғри, биз озиқ-овқат, мева-сабзавот маҳсулотлари экспорти борасида дунёнинг гигант давлатлари билан беллаша олмаймиз. Бироқ, серқуёш диёримизда етиштирилган маҳсулотларнинг сифат даражаси юқорилигини инобатга оладиган бўлсак, келгусида уларнинг “нонини яримта” қилишимиз бор гап. Ҳозирда ҳам мева-сабзавотларимизга Россия Федерацияси ҳамда қўшни давлатлардан талаб катта бўлаётганлиги фикримиз далилидир.\nҲа, айнан юқоридаги каби муаммоларнинг олдини олиш, сифатли қишлоқ хўжалиги маҳсулотларини етиштириш, ички ва ташқи бозорларни тўлдириш каби масалаларни ҳал этиш зарурати бу борада янги механизм яратилишини тақозо этди, десак янглишмаган бўламиз.\nШу ўринда, соҳадаги ишлар туманимизда қай даражада йўлга қўйилганлигига бир назар ташлашни лозим деб топдик.\nВоҳамиз вилоятнинг қишлоқ хўжалиги маҳ-сулотларини етиштириш учун энг қулай ҳудудларидан бири эканлиги, бу ерда барча турдаги қишлоқ хўжалиги маҳсулотларини етиштириш ҳамда экспорт қилиш имконияти юқорилигини инобатга оладиган бўлсак, озиқ-овқат хавфсизлигини таъминлаш борасидаги фаолиятга, хусусан, бу борада ерга тўғри ишлов бериш, турли касалликларнинг олдини олиш, ўғитлаш ишларини самарали ташкил этиш, сув ресурсларидан оқилона фойдаланиш, ҳосилдорлик ҳамда экспорт ҳажмини ошириш муҳим вазифалардан бири бўлиб қолаверади.\nРақамларга эътибор қаратсак. Туман Қишлоқ хўжалиги бўлимидан олинган маълумотга кўра, бу йил туманимизда 12 минг 710 гектар ерга (шундан 9060 гектар сувли, 3650 гектар лалми) ғалла экилган бўлиб, айни пайтда ўрим мавсуми бошланмоқда. Ғалла ўримига техникаларни тайёрлаш, ҳосилни нест-нобуд қилмай йиғиштириб олиш бўйича, жадвал асосида семинарлар олиб борилмоқда. Шунингдек, 450 гектардан ортиқ ерга картошка, 1600 гектар ерга пиёз, 70 гектар ерга саримсоқ пиёз ва бошқа қишлоқ хўжалиги маҳсулотлари экилган.\nБундан ташқари, туманимиз ҳудудида 2500 гектар (шундан 540 гектари интенсив) боғ мавжуд бўлиб, шундан 85%ига олма, қолган қисмига эса олхўри, ўрик, нок, шафтоли, гилос ва бошқа мевалар экилган. Узумзорлар эса 386 гектарни ташкил этади.\nШунингдек, экспорт ҳажмини янада кенгайтириш, бу борада аҳоли томорқаларидан ҳам унумли фойдаланиш ҳаётий зарурат бўлиб қолмоқда. Хусусан, 2021 йилга қадар лимон экиладиган томорқалар ҳажмини 5 гектарга етказиш кўзда тутилган.\nЯхши ният билан ерга уруғ қадаган деҳқон, меҳр билан мева етиштираётган боғбонларимиз ўзлари етиштирган маҳсулотларни халқимиз дастурхонигача етиб боришлари учун анчайин меҳнат қилиши тайин. Бироқ оғир меҳнат билан бир қаторда, экинларга тушадиган турли касалликлар уларнинг машаққатини икки чандон оширмоқда, десак янглишмаймиз. Соҳа мутахассисларининг айтишича, сўнгги пайтларда кишлоқ хўжалиги маҳсулотларининг турли сабаблар, хусусан, экологик вазият, уруғнинг касалланиши, турли зарарли ҳашаротлар ёки об-ҳавонинг ноқулай келиши билан боғлиқ омилларга кўра, касалланиш ҳолати тобора кўпайиб бормоқда. Бу эса миришкорларимиздан ўз вақтида экинларни тўғри парваришлаб, керакли дори воситалари билан ишлов беришни тақозо қилмоқда. Масалан, биргина олма дарахтини олайлик. Ҳозирда қорасон, парша, монилиоз, ун шудринг каби касалликларга чалинган олмаларга етарлича эътибор қаратилмаса, меванинг 30-40 фоизи нобуд бўлар экан.\nЎз-ўзидан кўриниб турибдики, бундай касалликларга вақтида чора кўрилмаса, оқибати ҳосилдорликка, қолаверса, экспорт ҳажмининг кес-кин пасайиб кетишига олиб келади. Энг ачинарлиси, йил бўйи даладан чиқмай меҳнат қилган деҳқон эса даромадсиз қолади.\nҲа, азизлар, бир сўз билан айтганда, мамлакатимизда озиқ-овқат хавфсизлигини таъминлаш борасида янги ташкил этилган тузилма – Бош прокуратура ҳузуридаги агросаноат мажмуи ва озиқ-овқат хавфсизлиги таъминланиши устидан назорат қилиш инспекцияси, ўйлаймизки, ўз олдига қўйилган вазифаларни тўлиқ адо этиб, ризқимиз бутунлиги, давлатимиз равнақи йўлидаги фаолиятларини сидқидилдан амалга оширади.


Австралиялик рассом автопортрети учун 150 минг доллар мукофот пули олди - Zamin.uz\nАвстралиялик рассом автопортрети учун 150 минг доллар мукофот пули олди\nМелбурнлик рассом Линн Савери ўзининг шахсий портрети учун Даг Морен миллий портрет мукофотига лойиқ деб топилди. Мазкур картина учун мусаввирга 150 минг Австралия доллари мукофот пули тақдим этилди.\nПортрет орқали Линн Савери жамиятдаги гендер меъёрларига ўз муносабатини билдиради. Бу унинг ижодидаги биринчи портрети ҳисобланади.\nСавери ушбу асарнинг қандай пайдо бўлганини қуйидагича баён қилади: “Мен ўзимни қандай қўришим мумкинлигини билмоқчи эдим. Давомий ташвишлар қуршовида қолганим учун ҳам ўз портретимни чизишни хоҳладим. Депрессия доираси мен учун қандай таъсир этишидан қатъи назар ҳаётни яхши кўраверардим. Шундай пайтда менда айнан нималар кўринишини билишни хоҳладим ва бу зулматга ўхшамаслигидан севиндим”.\nПортретда Саверининг оёқлари ёнида инглиз булдоги тасвирланади. “У менинг яхши дўстим ва бу ижодий ишда унинг жисмоний ва ҳиссий иштирокини истардим”, – дейди мусаввир. Унинг ушбу портрети Пруденс Флинт, Бен Квилти, Тим Сторье, Фиона Лоури каби 30 та финалчи мусаввирнинг санъат намуналарини ортда қолдирган.\n“Биз расмда инсон ва ҳайвоннинг қандай жойлашганига эътибор бердик, – дейди Рон Радфорд. – Портрет томошабинга бевосита таъсир кўрсата оларди. Ундаги ранглар ва образлар уйғунлиги ҳар қандай одамни қизиқтира олади”.\nЛинн Саверининг ушбу портретини соҳа вакиллари “Савдойи кўзлар тафсилоти” дея эътироф этади. Шунингдек, асардаги эмоцияларнинг ўзига хос акс этганлиги, ҳаётнинг визуал ҳикояларини бўёқлар орқали англатишга ҳаракат қилинганлиги айтилади. “Замин” янгиликларини “Youtube”да кузатиб боринг\nХонанда Лоладан мухлисларига ажойиб таклиф! (видео)\n30-04-2019, 13:02, Маданият\n10-04-2019, 11:18, Маданият\nХонанда Зиёда туғилган кунини қандай нишонлади? (Фото, видео)\n8-01-2018, 17:00, Маданият\n19-03-2017, 07:50, Маданият\nЯнгиликлар » Маданият » Австралиялик рассом автопортрети учун 150 минг доллар мукофот пули олди


Мадриддан Тошкентга хушхабар келди\n6 май, 2017, 20:24\nИспаниянинг Мадрид шаҳрида дунёнинг энг кучли ракетка усталари иштирокида мукофот жамғармаси 5 813 577 АҚШ доллари бўлган "Mutua Madrid Open - 2017" халқаро турнири бошланди.\nУшбу мусобақадаги иштирокини саралаш турниридан бошлаган мамлакатимизнинг биринчи рақамли теннисчиси Денис Истомин бир неча ой давом этган мағлубиятлар сериясидан сўнг яна ғалаба қозона бошлади.\nДенис Истомин жорий мавсумдаги сўнгги ғалабасига февралда венгриялик Мартон Фуксович билан ўйинда эришган эди. Кейин жароҳати безовта қилган ҳамюртимиз қаторасига тўртта турнирни биринчи учрашувдан сўнг тарк эртди.\nСекина-аста спорт формасини тиклаб олаётган Денис "Mutua Madrid Open - 2017" турнири саралашидаги дастлабки учрашувини мезбон теннисчи Индиго Сервантесга қарши ўтказди. Рақиб жиддий қаршилик кўрсатганига қарамай, Денис Истомин беллашувда 7:6, 6:3 ҳисобида муваффақиятга эришди.\nДенис Истомин асосий тўр йўлланмаси учун курашни давом эттирмоқда.


СП АО «Uzbek Leasing International A.O.» — Россияда «Автолизинг ва махсус техника-2020» 6-нчи Йиллик Амалий Анжумани бўлиб ўтди.\nРоссияда «Автолизинг ва махсус техника-2020» 6-нчи…\nРоссияда «Автолизинг ва махсус техника-2020» 6-нчи Йиллик Амалий Анжумани бўлиб ўтди.\n2020 йилнинг 24 ноябрида бўлиб ўтган мазкур "Автолизинг ва махсус техника-2020. Замонавий тараққиёт ва истиқболлар" 6-нчи Йиллик Амалий Анжуманида (Россия) Ўзбекистон Лизинг Ассоциацияси, шунингдек «Uzbek Leasing International A.O.» АЖ ҚК ва "InFinLEASING" МЧЖ вакиллари иштирок этди.\nУшбу анжуман ташкилотчиси: Бирлашган Лизинг Ассоциацияси (БЛА). Бирлашган Лизинг Ассоциацияси (http://www.assocleasing.ru/) - бизнес ҳажми Россиядаги расмий лизинг бозорининг 80%ни ташкил этувчи қатнашчиларни бирлаштирган етакчи уюшмадир. Соҳадаги 100 тача лизинг компаниялари БЛА аъзоларидир\nАнжуман трансляцияси онлайн ҳолатда бўлиб ўтди.\nБу ҳар йиллик кенг миқёсда ўтказиладиган анжуманда лизинг компаниялари автодилерлар, махсус техника таъминотчилари лизинг олувчилар тўпланиб, автомобиль ва лизинг соҳалари истиқболлари ва йўналишларини муҳокама қиладилар.\nАнжуманда лизинг бозорининг экспертлари ва иштирокчилари қуйидаги асосий мавзуларни муҳокама қилишди:-\nЮк машиналари ва махсус техникалар учун лизинг бозорини ривожлантириш;\nЭкологик босим: ишлаб чиқарувчилар, автомобиль ва лизинг бозорига Европа Иттифоқи регуляторларининг таъсири;\nАвтомобиль истеъмол моделининг ўзгариши- эгалик қилиш VS фойдаланиш;\nОперацион лизингни ривожлантириш;\nКаршеринг соҳасини ривожлантириш ;\nСоҳани давлат томонидан қўллаб-қувватлаш: субсидия Дастурлари, ҳамкорлик Дастурлари, жисмоний шахслар учун Лизинг, ва бошқалар.\nАвтомобиль лизинги ва махсус ускуналар бозорининг етакчи мутахассислари бу йил соҳадаги асосий воқеалар ва келажакдаги трендлар ҳақида сўзлаб берди. Мазкур тадбирда автотранспорт воситалари ва махсус техникани лизингга бериш бозор ривожланишининг ёрқин кўрсаткичи бўлиб, у бозордаги пасайиш ва унинг тикланишига биринчи бўлиб жавоб бериши қайд етилди. Шу билан бирга,ушбу сегмент энг мослашувчан ва янги йўналишларни ривожлантириш салоҳияти бозорнинг айнан чакана сегментида мавжуд. Лизинг ҳамжамиятида жисмоний шахслар учун лизингга доимий қизиқиш мавжуд ва йилдан-йилга лизинг анжумани бозор мутахассисларидан янги билим олиш ва ула билан мунозаралар қилиш учун ажойиб платформа бўлиб келмоқда.\nАнжуманда Россия, Латвия, Беларусь ва Ўзбекистондан 15 дан ортиқ маърузачилар, 90 нафар таклиф этилган меҳмонлар ва 60 та компания иштирок этди. Маърузачилар сифатида ўз тақдимотлари билан Россиянинг қуйидаги етакчи лизинг компаниялари раҳбарлари қатнашдилар: «ВТБ Лизинг»АЖ, «Сбербанк Лизинг»АЖ, «Лизинговая компания «КАМАЗ»АЖ, «Элемент Лизинг»МЧЖ , шунингдек Латвия Лизинг берувчилар Ассоциацияси вакиллари, Россия Федерацияси саноат ва савдо Вазирлиги вакиллари, «Ernst & Young Global Limited», «Эксперт РА»АЖ компаниялари, «Россия Атомобиль Дилерлари Ассоциацияси (РОАД), Қурилиш Техникаси Ижарачилари Миллий Ассоциацияси (НААСТ), АНО Такси хизматини Ривожлантириш Жамоат Кенгаши, «Russian Automotive Market Research» Маркетинг Агентлиги, ГК «Форвард», «Каршеринг»АЖ (Belka Car), «ROYAL CAPITAL»МЧЖ, «НАК Машинери»МЧЖ (Yale, Bobcat, Doosan, DISD by Doosan ва Bomag махсус техникалари таъминотчиси), «ЧЕТРА»МЧЖ (саноат,қурилиш ва коммунал техникалар ишлаб чиқарувчи завод), «Jaguar», «Land Rover», «Volvo» автомобиллари автодилерлари ва бошқалар.


«Шаффофлик биринчи ўринда» – 2 млрд сўмдан олган депутатлар маблағларни қаерга сарфлайди? - EFFECT.UZ\n«Шаффофлик биринчи ўринда» – 2 млрд сўмдан олган депутатлар маблағларни қаерга сарфлайди?\n. 15:40 | 21.01.2021\n2020 йилнинг 21 январь куни Тошкент шаҳар ҳокимлигида Халқ депутатлари Тошкент шаҳар Кенгашининг 31-сессияси натижалари, ҳамда бошланган 2021 йил режаларига бағишланган матбуот анжумани бўлиб ўтди.\nМазкур матбуот анжуманида Effect.uz Ахборот агентлиги журналисти Аброр Эшонхонов қатнашди.\nАнжуманда Тошкент шаҳар матбуот хизмати раҳбари Фурқат Маҳмудхўжаев Кенгаш депутатлари билан биргаликда Кенгаш сессиясида кўтарилган масалаларни батафсил таҳли қилди. Хусусан, Тошкент ҳокимининг шаҳар Кенгаши депутатларига 2 млрд сўмдан, туман кенгашлари депутатларига – 100 млн сўмдан ва сектор раҳбарларига – 5 млрд сўмдан ажратишга оид қарорига алоҳида эътибор қаратилди.\nШу ўринда Аброр Эшонхонов Халқ депутатлари Тошкент шаҳар кенгаши раиси ўринбосари Тошпўлат Матипбоевга савол билан юзланди.\n– Тошкент шаҳрида мана ноқонуний снос масалалари бўйича кўплаб шикоятлар бўляпти. Ушбу масалага депутатлар қандай таъсир ўтказа олади?\n– Жуда яхши савол бердингиз, бизнинг Тошкент шаҳар Кенгашида иккита комиссия очилди, биринчиси кадрлар масаласини ўрганадиган комиссия. Ушбу комиссия кадрларни масаласини ўрганади.\nУларнинг вазифалари кадрлар олишда шаффофликни таъминлаш яъни туманлар, бошқарма раҳбарлиги лавозимига ушбу комиссиядан ўтсагина кейингина ишлайди. Илгаригидек бу ишларни ҳокимлар ҳал қилмайди.\nУшбу комиссияда кучли сенаторлар, кучли депутатлари бор. Иккинчи комиссия ер ва кадастр бўйича шуғулланадиган комиссия бўлиб бу комиссия Тошкент шаҳар депутатлари, ҳуқуқшунос, айниқса шу ер масаласини тушанадиган яхши депутлардан комиссия тузилиб улар мазкур масала бўйича ишламоқда.\nУлар ноқонуний қурилиш ва “снос” масаласини ўрганиб чиқади. Биз мана шу масалаларни ўрганиб 61 та ноқонуний қурилишни тўхтатиб қўйдик. Биз ушбу ишни Бош прокуратурага оширдик ва улар ишни ўрганиб судга оширди.\nҲозирда ушбу ишлар бўйича суд бўлиб ўтмоқда. Ноқонуний қурилиш масаласида Президен Шавкат Мирзиёев ҳам “Бирорта бир инсонни кайфиятини бузиб унинг уйини бузиш тақиқланади” деган эдилар.\nҲозирда уйлари бузилган фуқароларга Кенгаш раиси ҳоким Жаҳонгир Ортиқхўжаев янги уй берилиш ёки уй ўрнига маблағ билан қопланиш масаласи бизнинг депутатлар ўртасида бўлган сессияда кўриб чиқилди. Депутатлар жуда кўплаб имкониятларга эга яъни улар ноқонуний бўлаётган ишларни тўхтатиб қўйиш ваколатига эга\n– Шу ўринда яна бир савол бериб ўтмоқчиман, сайтимизга Шайхонтохур туманида истиқомат қилувчи фуқаролар икки дом ўртасига ноқонуний қурилиш қурилаётганидан шикоят қилишган. Гарчи у ерга эгалик қилувчи барча ҳужжатлар бўлса-да туман ҳокими қурилиш давом этишига қарши эмас. Сиз бу масала бўйича фуқароларга қандай маслаҳат бера оласиз?\n– Бундай пайтда шу маҳалла аҳолиси, туманга сайланган шаҳар депутати, туманга сайланган Олий Мажлис депутати ва сенаторга зудлик билан мурожаат қилишни тавсия қиламан. Улар ушбу муаммоли вазиятни кўриб чиқишади.\nТаъкидлаб ўтиш жоиз, ажратилган пул маблағлари ёрдамида депутатлар ўз округларида ижтимоий тадбирларни тўлақонли ўтказишлари, сайловчилар ихтиёрини инобатга олди ҳудудларини ободонлаштиришлари мумкин. Яратилган механизм туфайли Тошкент шаҳар депутатлари мазкур пуллардан фойдаланиши шунчаки бўлмайди ва бу пулларни ҳеч ким ўзидан-ўзи олиб ишлатолмайди.\nУшбу матбуот анжуманида дарахтлар экилиши учун 30 млрд сўм маблағ ажратилишига оид режа катта муҳокамаларга сабаб бўлди. Ушбу йўналишда ҳам ободонлаштириш хизматининг жамоатчилик билан дарахтларни экиш жойи ва уларнинг турлари, ҳамда иссиқ мавсумда уларнингсуғорилишини таъминлашга оид ҳамкорлиги устувор аҳамият касб этади.\nЖалб қилинган 80 млрд сўмдан 30 млрд сўми, таъкидлаб ўтилгандек, кўкаламзорлаштиришга, 50 млрд сўми, – Тошкентнинг ижтимоий такомиллашувига қаратилиши айтилди.\nХавьер Мендес Ҳабибни мағлуб эта оладиган ягона жангчи номини айтди\nЯккабоғда бир эркак шафқатсизларча дўппосланган


Тадқиқот: Нигерия PM10 кўрсаткичи бўйича энг ифлос шаҳарларга эга\nЯнги тадқиқотларга кўра, Нигериянинг бир неча шаҳарлари тараққиётнинг салбий оқибатларига дуч кела бошлаган. Заҳарли ҳаво, чиқиндилар ва ифлосланган ичимлик суви шулар жумласидан.\nЖаҳон соғлиқни сақлаш ташкилоти эълон қилган янги тадқиқот натижаларига кўра, дунёнинг атмосфераси энг ифлос 4 шаҳри айнан Нигерияда жойлашган.\nМамлакатнинг чеккароғида жойлашган Онитша (Onitsha) шаҳри РМ10 (particulate matter concentration-қаттиқ зарралар концентрацияси) даражаси ўлчанганда, дунёнинг ҳавоси энг ифлосланган шаҳри мақомига эга бўлган. Мамлакат жанубидаги тез суръатларда ривожланаётган порт шаҳри ЖССТнинг PM10 кўрсаткичи бўйича рухсат берган рақамидан 30 марта кўп зарарлангандир.\nЖССТ антирейтингида Нигериянинг яна 3та шаҳри, шимолдаги транспорт хаби Кадуна (Kaduna) бешинчи, унинг ортидан Аба (Aba) олтинчи ва Умуаҳия (Umuahia) 16 ўринни банд этган.\nЎтган йили Жаҳон банки, Нигерия аҳолисининг 94 фоизи ҳавоси ифлос ҳудудларда истиқомат қилиши ва ҳавони заҳарли чиқиндиларни чиқариш қиймати ялми миллий даромаднинг бир фоизини ташкил этиши хусусида ҳисоботини эълон қилганди.


«Ўйлашимча, Ўзбекистон ҳам Иттифоқ давлатига қўшилади» — Лукашенко – Газета.uz\nАлександр Лукашенко ва Владимир Соловьёв.\n«Ўйлашимча, Ўзбекистон ҳам Иттифоқ давлатига қўшилади» — Лукашенко\nAлександр Лукашенко Ўзбекистон ва собиқ иттифоқ ҳудудидаги айрим давлатлар 15 йилдан сўнг Россия ва Беларусни ўз ичига олган Иттифоқ давлати таркибига кириши мумкинлигини тахмин қилди. Унинг сўзларига кўра, бу «мустақил эмас, балки суверен давлатлар» бирлашмаси бўлади.\nLotinchada На русском языке 8 феврал 2022, 10:34 Сиёсат\nЎзбекистон ва постсовет ҳудудининг айрим бошқа мамлакатлари 15 йилдан сўнг Иттифоқ давлати таркибига кириши мумкин. Александр Лукашенко «Соловьев Live» каналига берган интервьюсида шундай фикр билдирди.\nЛукашенкога кўра, 1999 йилда Россия ва Беларусь томонидан шакллантирилган бирлашма таркибига собиқ совет республикаларининг яна бир нечтаси кириши мумкин.\n«Беларусь аллақачон қўшилган. Фикримча, Қозоғистон учун ҳам яхшигина сабоқ бўлди. Агар сиз 15 йиллик муддат ҳақида гапираётган экансиз, аминманки, Украина ҳам шу иттифоқ таркибида бўлади, агар биз хатоликларга йўл қўймасак. Қолганлар эса, периметр бўйлаб ёки ушбу куч жамланиши жараёнида қаерда бўлади дейсиз? Арманистон ҳеч қаерга боролмайди. Нима, сиз улар кимгадир керак деб ўйлаяпсизми?» — деди Лукашенко.\nБеларусь раҳбарининг таъкидлашича, Озарбайжоннинг қўшилиш масаласи бироз сўроқ остида. У бунинг боисини йўл қўйилаётган кўпсонли хатолар ҳамда Туркия қўллаб-қувватловига боғлаган.\n«Туркманистон, Ўзбекистон ва Тожикистон учун ҳам, шунга зарурат туғилади, энг аввало иқтисодий зарурат туфайли улар учун қўшилишдан бошқа чора қолмайди», — деди у.\nБеларусь раҳбарининг сўзларига кўра, Иттифоқ давлати суверен давлатлар бирлашмаси бўлади.\n«Бу мустақил давлатлар бирлашмаси бўлади. Йўқ, мустақил эмас, балки суверен давлатлар. Мустақил — бу нисбий тушунча. Газ ва нефтнинг ҳаммаси Россиядан келиб турса, мен қандай қилиб мустақил бўлишим мумкин. Албатта, бунда мамлакат [байроғи], мадҳияси, раҳбарияти сақлаб қолинади», — деган Лукашенко.\nЛукашенконинг фикрича, ушбу бирлашма умумий мудофаа майдони ва эҳтимол, ягона пул бирлиги бўлишини назарда тутади.\nИттифоқ давлати — бу Москва ва Минск 1999 йилда ишлаб чиқа бошлаган Россия ва Беларусь интеграция лойиҳасидир. У умумий парламент, валюта ва қонунчилик яратилишини кўзда тутади. 20 йилдан ортиқ муддат давом этган ҳамкорлик давомида томонлар фақатгина солиқ ва божхона қонунчилигини синхронлаштиришга яқинлашишди. Москва шаҳрида сентябрь ойида бўлиб ўтган учрашувда президентлар Владимир Путин ва Александр Лукашенко томонидан 28 та иттифоқ дастури тасдиқланганди. Сўнгра ушбу дастурлар Иттифоқ давлати вазирлар кенгаши йиғилишида маъқулланди.\nЭслатиб ўтамиз, 10 январь куни ОДКБ саммитида Александр Лукашенко Қозоғистонда юз берган январь инқирозидан «энг аввало Ўзбекистон хулоса чиқариши кераклиги», чунки тартибсизликлар ташкилотчиларининг «нигоҳлари айнан шу давлатга қаратилгани» ҳақида баёнот қилган эди.\nПрезидент Шавкат Мирзиёев бунга жавобан Беларусь президентининг баёнотини «ассоссиз"лигини билдирган ҳолда, «Биз минтақадаги вазиятни, хавфсизликка бўлган барча хавф-хатарларни диққат билан кузатиб боряпмиз. Ҳар қандай таҳдидга нисбатан муносиб жавоб қайтариш ва зарба бериш учун биз етарли куч ва салоҳиятга эгамиз», — дея таъкидлаган эди.


Қирғизистонлик фаоллар айрим депутатларни миллатчиликда айбламоқда\n21 октябр 2021, Тошкент вақти: 13:49\nСешанба куни намойишга чиққан ҳуқуқ фаоллари "Қирғизистонда фашизмга йўл йўқ"лигини таъкидладилар.\nШу йилнинг 25 январ куни эллик чоғли ҳуқуқ ҳимоячиси “Миллатчиликка йўл йўқ” шиори остида Қирғизистон парламенти биноси олдида намойиш ўтказишди. Улар айрим депутатларнинг миллатчилик руҳидаги чиқишларига қарши норозилик билдиришди.\nНорозилик намойиши иштирокчилари июн қирғинини ўрганган Миллий комиссия аъзоси Бахтиёр Фаттоҳовга, ҳуқуқ фаоллари фикрича, миллатчилик руҳидаги саволларни берган депутатларни учрашувга чақирдилар. Улар Қамчибек Ташиев, Урулқан Аманбаева ҳамда Камила Талиева каби депутатларни миллий низо пайдо қилган ярани янгилаганликда айбладилар.\nОзодлик қирғиз шўъбаси акция иштирокчиларидан бири Анара Дауталиевага таяниб хабар қилишича, номлари зикр этилган депутатлар ҳуқуқ фаоллари билан учрашишга чиқмади.\n- Қирғиз билан ўзбек эндигина тил топишиб, ҳаётини янги варақдан бошлай, деб турибди. Яна буни қўзғаш нотўғри. Бахтиёр Фаттоҳовга берилган саволлар мутлақо асоссиз, депутатларнинг мақомига тўғри келмайдиган саволлардир. Депутат Урулқан Аманбаева: “Ўзбекистон парламентида қанча қирғиз депутати борлигини биласизми?” деб савол бераяпти. Бу қанақа савол бўлди? Депутатларни кўрган оддий одамлар яна кўтарилади-да шундан кейин, - дейди “Тоза табиат” жамоатчилик ташкилоти раҳбари Анара Дауталиева.\nНамойиш иштирокчилари олдига чиққан “Ота Макон” фракцияси депутати, парламентнинг раис ўринбосари Асия Сасиқбаева ҳуқуқ фаолларининг талабини депутатларга етказишни ваъда қилди.\n“Қилим шами” ҳуқуқни муҳофаза қилиш маркази раҳбари Азиза Абдирасулова миллатчилик руҳи жанубдаги воқеалар такрорланишига олиб келиши мумкинлигидан огоҳлантиради. У миллатчиликка қарши бу тадбир фақат парламентгагина эмас, Қирғизистондаги барча ҳокимият бутоқларига дохил эканини қайд этади.\nАснода ҳуқуқ фаоллари танқид нишонига айланган депутатларнинг айримлари бу иддаоларни асоссиз, деб ҳисоблашларини айтмоқдалар. Хусусан, Бахтиёр Фаттоҳовга Ўзбекистон парламентида нечта қирғиз депутати борлиги ҳақида савол ташлаган Урулқан Аманбаева ҳуқуқ фаоллари даъволарини “тирноқ остидан кир қидириш” ўлароқ баҳолайди.\n- Мен қандай савол берганимни ўзим яхши биламан. Мен маълумот олиш учунгина сўрадим буни. Биров буни тўғри, бошқа биров эса нотўғри тушуниши мумкин. Бундан кир қидиришга асос йўқ, - деди депутат Аманбаева.\nМиллатчиликка қарши норозилик намойишига “Қилим шами”, “Демократия ва фуқаролик жамияти учун”, “Фуқаролар коррупцияга қарши”, “Озодлик овози”, “Интербилим”, “Тоза табиат” каби ҳуқуқни муҳофаза қилиш ташкилотлари вакиллари иштирок этди. Улар ўзларининг бундан буёнги қадамлари депутатларнинг қандай жавоб беришига боғлиқ бўлишини қайд этдилар.


1962 йили Британия қўмитасининг маърузасида ВВС фаолияти юқори баҳоланиб, унга яна бир канал — BBC TV очишга рухсат берилади ва у 1964 йили BBC1 номи билан эфирга чиқади. Шу йили BBC2 телеканалини очиш 20 апрелга мўлжалланган бўлсада, элетростанциядаги ёнғин Лондонда чироқ ўчишига сабаб бўлади ва канал очилиши шамлар ёруғида амалга оширилади. BBC Two оддий янгиликлар ва уй бекалари учун мўлжалланган сериалларни кўрсатишдан йироқ эди.1967 йили BBC Home Service BBC Radio 4 га, BBC Light Programme эса BBC Radio 2 га , BBCнинг учинчи дастури BBC Radio 3 деб қайта номланади ва 1964 йили BBC Light Programme ўзининг тўртинчи канали бўлган BBC Radio 1 ни ишга туширади. Аммо 1973 йилнинг 8 октябрь LBC (London Broadcasting Company — «Лондон радиоэшиттиришлар компанияси») нинг ишга туширилиши ВВСни радио тўлқинларидаги манополиясига якун ясайди. Шу сабабли 1974 йилда у Ceefax телематнлар станциясини ишга туширади. 1981 йилдан бошла компания компьютерлар ишлаб чиқаришни ҳам йўлга қўяди ва ва 1986 йилдан бошлаб BBC Master компьютерларини чиқара бошлайди. 1987 йил 4 июнь куни Буюк Британия учун унутилмас кун бўлди. ВВС сунъий йўлдош орқали эфирга чиқувчи халқаро BBC TV Europe телеканалини ишга туширди. 1991 йили у BBC World Service Television, дея қайта номланади ва шу йилнинг 30 январь куни BBC World (21 апрель 2008 йилдан BBC World News) ва BBC Prime (11 ноябрь 2009 йилдан BBC Entertainment)бўлинади. 19 июнь 2002 йилдан бошлаб унга BBC Food, 26 декабрь 2008 йилдан эса BBC Lifestyle ва BBC Knowledge каналлари қўшилади.1998 йилдан бошлаб ВВС каналлари рақамли форматга ўта бошлайди.2007 йил 1 декабрь куни BBC HD канали ишга тушиб, 2013 йил 13 февралда BBC HD BBC Two HD га айлантирилади. Би-би-сининг бутунжаҳон хизмати 2007 йилдан бошлаб 10 тилдаги радиоэшиттиришларини тўхтатиб, тежалган маблағга араб тилида янги радиоканал очилади. Шу йилнинг июль ойидан BBC хозирча фақатгина Буюк Британия аҳолиси фойдалана оладиган iPlayerни муомалага киритди. Бу замонавий гаджет орқали фойдаланувчи телевидение дастурларига уланиб, уларни кўриш имконига эга бўлади.\n2014 йилда BBC халқаро BBC First ва 2015 йили халқаро BBC Brit ва BBC Earth каналларини ишга туширди. Бугунги кунда дунёдаги энг машҳур телерадиокорпорация умумий мавзудаги 17 та телеканал, Шотландия учун BBC Alba — ахборот-кўнгилочар телеканали, 3 (BBC World News, BBC Arabic Television, BBC Persian Television) та халқаро телеканаллар, маълум бир мавзуга ихтисослашган 6 та умумиллиий телеканаллар (BBC Three — ёшлар телеканали, BBC Four — маданий-маърифий канал, CBBC ва CBeebies болалар учун мўлжалланган каналлар, BBC News — нгиликлар канали, BBC Parliament — парламент канали, турлди хил йўналишлардаги 46 та радиостанция (ҳудудлар билан умумлашганда 14 та йўналишда), умумий мавзуда эфирга чиқувчи 6 та ҳудудий, 28 та тилда шу жумладан ўзбек тилида ҳам эфирга чиқувчи 17 та халқаро радиостанциялар, мусиқага бағишланган BBC Radio 6 Music ва BBC Radio 1Xtra, спортга йўналтирилган BBC Radio 5 Live Sports Extra, ўтган йилларнинг воқеаларига бағишланган BBC Radio 4 Extra ва муҳожирлар учун BBC Asian Network эфирга чиқади. Ўзига хос бўлган BBC Red Button телематнлар канали ва bbc.com домени остида онлайн ТВ ва онлайн радиони ўз ичига олган 29 сайт фаолият юритади.\nАввалгиси: ВЛАДИМИР ПОЗНЕР ИНТЕРНЕТ ОММАВИЙ АХБОРОТ ВОСИТАЛАРНИНГ ЎРНИНИ БОСА ОЛАДИМИ ЁКИ ЙЎҚМИ ДЕГАН САВОЛГА ЖАВОБ БЕРАДИ\nНавбатдаги:ОЧИЛМАГАН “ОЧИЛ ДАСТУРХОН”


Ўзбекистон: "МТС Ўзбекистон" фаолиятида қатор қонунбузарликлар аниқланди - BBC News O'zbek\nImage caption "МТС Ўзбекистон" ширкатида қатор қонунбузарликлар аниқланган\nБунгача МТСнинг Ўзбекистондаги раҳбари Бегзод Аҳмедовнинг қочиб кетгани ҳақида хабар чиққан эди.\nБундан ташқари абонентлар томонидан келиб тушган мурожаатларда уяли алоқа компаниясининг айрим жойларда сифатсиз хизмат кўрсатгани кўрсатилган.\nДавлат алоқа инспекцияси, юқорида зикр этилган қонунбузарликлар ўз вақтида тўғриланмаса, компанияга берилган лицензия олиб қўйилиши мумкинлигини айтган.\nБу "МТС Ўзбекистон" маркаси остида фаолият юритувчи "Ўздунробита" ширкати атрофидаги илк янгилик эмас.\nБунгача қатор оммавий ахборот воситалари Россияга тегишли ушбу ширкатнинг Ўзбекистондаги раҳбари Бегзод Аҳмедов, ялпи текширувлар бошланиши натижасида камчиликлар аниқлангач, қочиб кетгани ҳақида хабар беришганди.\nКомпаниянинг Россиядаги бош офиси ширкат раҳбарининг ғойиб бўлиши ҳақида бирор изоҳ бермаслигини маълум қилди.\nЖурналист ва ҳуқуқ фаоли Абдураҳмон Ташанов "Ўздунробита" билан боғлиқ текшир текширлар ушбу соҳада мўмай пул айланиши билан изоҳлайди.\n"Мобил операторлари Ўзбекистонда монополга айланган ва кичик хусусий ширкатларга йўл бермайди. Улар жуда ҳам катта фойда нуқталарига айланган. Шунинг учун ҳам Ўзбекистон раҳбарияти бу компанияларнинг раҳбарларини алмаштириб ёки молиявий қинғир ишларини легаллаштириб туради. Мобил операторларифойда келтирадигандан кўпроқ фойда келтирувчи соҳа бўлмаса керак", - дейди Абдураҳмон Ташанов.\nЎзбекистонда хориж ширкатларини қонунбузарликда айблаб, улар фаолиятига чек қўйиш ёки касод деб эълон қилиш ҳоллари илк маротаба кузатилаётгани йўқ.\nБунгача текстил соҳасида фаолият юритган бир неча турк ширкати фаолиятини тўхтатилиб, хорижлик сармоядорлар ҳибсга олинган.\nШу кунларда косметик махсулотлар ишлаб чиқаришга ихтисослашган Россиянинг Faberlik ширкати Ўзбекистонда фаолиятинпи тўхтатиш арафасида турганини маълум қилди.\nЎзбекистон ҳукумати доираларида манбага эга бўлган uzmetronom.com сайтининг ёзишича, Faberlik ширкати фаолиятини тўхтатган.\nАммо ҳукуматга яқин яна бир сайт 12.uz Faberlik ни 3 ой давомида тегишли органлар текширгани ва бу вақт ичида ширкат фаолияти тўтхатилганини ҳамда яқин кунларда ширкат ўз ишини давом эттириши мумкинлигини айтиб чиқди.\n2011 йили Ўзбекистон косметик маҳсулотлар сотиш билан шуғулланувичи Oriflame Ўзбекистон қонунларини бузганликда айбланган ва фаолияти тўхтатилганди.\nЖурналист ва ҳуқуқ фаоли Абдураҳмон Ташанов хориж сармоядорларининг Ўзбекистонда узоқ муддат фаолият юрита олмаслигига республикада уларнинг ишлаши учун шароит йўқлиги билан изоҳлайди.\n"Бизнесменлар ва сармоядорларнинг Ўзбекистондан чиқиб кетишининг асосий сабаби шароит деб ҳисоблайман. Ишлаб чиқариш коррупция билан бирлашиб кетган. Ва бундан сармоядорлар ҳам четда қололмаяпти", - дейди Абдураҳмон Ташанов.\nКузатувчилар Ўзбекистон ҳукумати 8 йилдан бери республикада фаолият юритаётган "Ўздунробита"ни ёпиш ва ушбу бизнесни бошқа сармоядорларга олиб сотиш ҳаракатини бошлаганини ҳам тахмин қилишади.\nMTS Туркманистон алоқа вазирлигини халқаро арбитражга берди